text:
46-сы Йәйге халыҡ-ара балалар уйындары миҙалсылары ҡайтты
19 июлдә Өфөгә 46-сы Йәйге халыҡ-ара балалар уйындарында ҡатнашыусылар әйләнеп ҡайтты. Ярыштар Көньяҡ Кореяның Дэгу ҡалаһында үтте. Рәсәй исеменән Тула һәм Өфө ҡалалары спортсылары сығыш яһаны. Тула футболсылары ил өсөн «алтын» яуланы.
Өфө йыйылма командаһына баш ҡаланың спорт мәктәптәренән 18 уҡыусы, шулай уҡ уларҙың тренерҙары инде.
Башҡортостан спортсылары теннис, еңел атлетика, йөҙөү һәм тхэквондо буйынса призлы урындар өсөн көс һынашты. Әммә файтерҙар ғына миҙалдар яулай алды. Айҙар Усманов (ауырлыҡ категорияһы – 40 кг) һәм Эльвина Хәкимова (40 кг) чемпион булды, Эвелина Мосабирова (50 кг) — «көмөш», Иван Кортунов (50 кг) — «бронза» яуланы.
Аэропортта миҙалсыларҙы туғандары, балалар-үҫмерҙәр спорт мәктәптәре, БР Йәштәр сәйәсәте һәм спорт министрлығы, Өфө хакимиәте һәм киң мәғлүмәт саралары вәкилдәре ҡаршы алды.
Спортсыларҙан тыш, Көньяҡ Кореяла үткән уйындарҙан БР йәштәр сәйәсәте һәм спорт министры Андрей Иванюта, Өфө хакимиәте башлығы Ирек Ялалов һәм башҡа рәсми кешеләр составындағы делегация ҡайтты.
Ярыштар тамамланғас, Өфө спортсыларына тантаналы рәүештә Халыҡ-ара балалар уйындарының флагы тапшырылды: Башҡортостан баш ҡалаһында 2013 йылдың февралендә VI Ҡышҡы халыҡ-ара балалар уйындары үтә.


c: text/html

text:
Башҡортостанда ваҡлап сауҙа итеү әйләнеше арта
Башҡортостанда ваҡлап сауҙа итеү әйләнеше биш ай йомғаҡтары буйынса 209 млрд 317,2 млн һум тәшкил иткән. Ғәмәлдәге хаҡтарҙа ул уҙған йылдың ошо уҡ осоро менән сағыштырғанда туғыҙ процентҡа артҡан. Төбәк статистиктары йыл башынан алып ҡулланыусылар баҙары торошон да анализлаған.
103 млрд 475,9 млн һум суммаһына эсемлектәр һәм тәмәке изделиелары менән бергә аҙыҡ-түлек продукттары һатылған. Аҙыҡ-түлеккә ҡарамаған тауарҙар буйынса ярайһы ҙур үҫеш (бер юлы 10 процентҡа) күҙәтелә – 105 млрд 841,3 млн.
Май һөҙөмтәләре буйынса ла үҫеш динамикаһы һаҡлана. Шулай итеп, яҙҙың һуңғы айында ваҡлап сауҙа итеү әйләнешене 48 млрд 64,2 млн һум тәшкил иткән. Бер айҙа ул фактик хаҡтарҙа 9,3 процентҡа артҡан.

robotstxt: allowed

filter: keep


text:
Фото:
Өфөнөң икенсел торлаҡ баҙарында хаҡтар бер аҙнала 0,5 процентҡа күтәрелде
Фото:
Өфөлә икенсел торлаҡ баҙарында хаҡтар һуңғы аҙнала ярты процентҡа күтәрелгән. Бөтә төрҙәге фатирҙар буйынса бер квадрат метрына тәҡдим ителгән хаҡ әлеге ваҡытта 42,97 мең һум тәшкил итә.
Хаҡтар бөтә сегменттарға ла артҡан: бер бүлмәле, өс бүлмәле һәм күп бүлмәле фатирҙар - 0,5 процентҡа, ике бүлмәлеләр — 0,4 процентҡа.
Торлаҡ үҙәктә һәм “Башҡортостан” сауҙа комплексы районында ҡиммәтерәк, Шакша һәм Черниковкала – арзаныраҡ.
«Эксперт» күсемһеҙ милек агентлыҡтары селтәре мәғлүмәте буйынса, бөгөн иң арзан бер бүлмәле фатирҙы Интернациональ урамынан 950 мең һумға һатып алырға мөмкин. Уның майҙаны — 30,3 квадрат метр. Ә иң ҡыйбат хаҡҡа Октябрь проспектындағы 220 квадрат метрлыҡ биш бүлмәле фатир тәҡдим ителә, уны хужалары 16 миллион һумға баһалай.
Иң арзан бүлмәне — Новоженов урамынан (майҙаны — 17 квадрат метр, 400 мең һум), ә иң ҡыйбатлыһын Калинин урамынан алырға мөмкин. Һуңғыһының майҙаны — 24,1 кв.м., ә хаҡы — 1300 мең һум.
Һатыуға ҡуйылған иң ҡыйбат коттедж Михайловкала урынлашҡан, майҙаны – 350 квадрат метр. Ул 20 миллион һумға һатыла.


text:
Өфө эшҡыуарҙарын июлдә бушлай ике консультация көтә
Өфө Эшҡыуарҙар союзының йәмәғәт ҡабул итеү бүлмәһендә июлдә бәләкәй һәм урта эшҡыуарлыҡ субъекттары эшмәкәрлеге мәсьәләләре буйынса бушлай ике индивидуаль консультациялар үткәреләсәк. Улар эшҡыуарҙарҙың мәғлүмәтлелеген һәм юридик яҡтан белемен күтәреү маҡсатында ай һайын ойошторола.
Шулай итеп, 11 июлдә «Реклама. Өфө ҡалаһында тауар һәм хеҙмәттәрҙе алға һөрөү» темаһына консультацияны «Респект» хоҡуҡ компанияһының реклама бүлеге начальнигы Эдуард Шәрәфетдинов үткәрә.
25 июлдә «Бизнес-Ярҙам» яуаплылығы сикләнгән йәмғиәтенең кадрҙар хеҙмәте белгесе Елена Әминева «Бәләкәй эшҡыуарлыҡ предприятиеларында кадрҙарға бәйле документтар әйләнеше» темаһына кәңәштәрен бирә.
Консультациялар алдан теркәлеү буйынса 16 — 18 сәғәттәрҙә үтә. Белешмәләр өсөн телефон: 241-47-44.


text:
Ай тотолоу
Ай тотолоу (диалекттарҙа ай эрәнйеү, ай ауырыу) — ышаныуҙар буйынса, ай тотолоу айҙың кеше гонаһтарынан рәнйеүе, ауырыуы менән бәйле. Шуның өсөн ай тотолһа, балаларҙы, малдарҙы ҡысҡырталар. Ышаныуҙар буйынса, ошоно күреп, ишетеп, гонаһһыҙ заттарҙы йәлләп, ай күккә кире ҡайта, имеш. Ҡайһы бер легендалар буйынса, ай тотолоу айҙың яман заттар тарафынан урланыуы менән бәйле. Был осраҡта айҙы яман заттан ҡотҡарыу өсөн күберәк тимер - томор һуғалар, мылтыҡ аталар, доға ҡылалар, йәғни ҡурҡытыу ысулы ҡулланыла.
Йөкмәткеһе
Һүҙҙең килеп сығышы[үҙгәртергә | вики-тексты үҙгәртергә]
Һүҙбәйләнештең килеп сығышы төрки сығанаҡлы ай һәм тотолоу һүҙҙәре менән бәйле һәм айҙы йәмләндереп ҡарауҙы саҡылдыра.
Ай һүҙе башҡорт телендә[үҙгәртергә | вики-тексты үҙгәртергә]
Башҡорт телендә ай, ай башы, ай битен йыуа, ай күрҙе, ҡояш алды, ай ҡолаҡланыу, ай тотолоу, ай ҡалҡыу ай алған кеүек һүҙбәйләнештәр бар.
Ай һүҙенә бағышланған исемдәр[үҙгәртергә | вики-тексты үҙгәртергә]
Айһылыу, Айбикә, Айсолтан, Айбулат, Айым, Айгөл, Айнур, Айназ, Айзат һ.б
Сәнғәттә[үҙгәртергә | вики-тексты үҙгәртергә]
Мостай Кәримдең "Ай тотолған төндә" драмаһынан кино төшөрөлгән, шулай уғ БДАДТ-та спектакеле лә ҡуйылды.
Һылтанмалар[үҙгәртергә | вики-тексты үҙгәртергә]
- Хисамитдинова Ф.Г. Мифологический словарь башкирского языка. – М.: Наука, 2010. – 452 с. – ISBN 978-5-02-037580-2


text:
Опера һәм балет театрында яңы башҡарыусы директор тәғәйенләнде Фото: Башҡорт дәүләт филармонияһы сайтынан
Опера һәм балет театрында яңы башҡарыусы директор тәғәйенләнде
Опера һәм балет театрында яңы башҡарыусы директор тәғәйенләнде Фото: Башҡорт дәүләт филармонияһы сайтынан
Башҡорт дәүләт опера һәм балет театры коллективын яңы башҡарыусы директор — Владислав Самойлов менән таныштырҙылар.
Владислав Анатольевич Самойлов 1966 йылдың 5 ноябрендә Стәрлетамаҡта тыуған. 1992 йылда Өфө дәүләт сәнғәт институтын (хәҙер академия) «Инструменталь башҡарыу» белгеслеге буйынса тамамлай. Башҡортостан Республикаһының атҡаҙанған артисы исеменә лайыҡ.
1991 йылдан, бер үк ваҡытта Мәскәү оркестрҙарында (шул иҫәптән альт төркөмө концертмейстеры булып) эшләп, ансамбль солисы һәм артисы булараҡ әүҙем башҡарыу эшмәкәрлеге лә алып бара. 1995 йылда «Оскар ансамбль» ойоштора. 1999 йылда Көньяҡ Кореяла эшләй, 2000-2003 йылдарҙа Башҡорт дәүләт опера һәм балет театры оркестры директоры була.
2003 йылдан Х. Әхмәтов исемендәге Башҡорт дәүләт филармонияһы директоры урынбаҫары һәм академик сәнғәтте үҫтереү буйынса баш белгес булып эшләй. 2007 йылдан Урта махсус музыка колледжында уҡыта. 2008-2011 йылдарҙа — интернет-порталдың музыкаль директоры була. 2011 йылдан әлеге ваҡытҡа тиклем — UTV-ла «Импресарио яҙмалары» автор программаһын алып барыусы.
Театрҙың художество етәксеһен тәғәйенләгәнгә тиклем 7 ноябрҙән Владислав Самойлов художество етәксеһе вазифаһын да башҡарасаҡ, тип хәбәр иттеләр БР Мәҙәниәт министрлығында.


text:
Рөстәм Хәмитов Вячеслав Глазычевтың мәрхүм булыуы айҡанлы ҡайғы уртаҡлашты
— Башҡортостандың күп милләтле халҡы исеменән һәм шәхсән үҙемдән билдәле архитектор, ҙур ғалим, Мәскәү архитектура институты профессоры, Рәсәй Федерацияһы Хөкүмәте ҡарамағындағы Халыҡ хужалығы академияһының территориаль үҫеш менән идара итеү кафедраһы мөдире Вячеслав Леонидович Глазычевтың мәрхүм булыуы айҡанлы ҡайғы уртаҡлашыуымды белдерәм.
Вячеслав Леонидович республикабыҙҙың оло дуҫы булды. Уның ҙур аналитик һәләттәре, бөтөнләй башҡаса фекерләүе, ҡала төҙөлөшө практикаһын камиллаштырыу буйынса ҙур тәжрибәһе арҡаһында Башҡортостан ҡалаларын һөҙөмтәле һәм комплекслы үҫтереүҙең яңы йүнәлештәре билдәләнде. Был туғандары һәм яҡындары, коллегалары, беҙҙең барыбыҙ өсөн дә ҙур юғалтыу, — тиелә Башҡортостан Президенты Рөстәм Хәмитовтың ҡайғы уртаҡлашыу хатында.


text:
Башҡортостанда 18 градусҡаса һалҡынайтыуы көтөлә Фото: Андрей Старостин
Башҡортостанда 18 градусҡаса һалҡынайтыуы көтөлә
Башҡортостанда 18 градусҡаса һалҡынайтыуы көтөлә Фото: Андрей Старостин
ӨФӨ, 2015 йыл, 9 ноябрь. /«Башинформ» мәғлүмәт агентлығы, Ксения Калинина/.
Синоптиктар күҙаллауынса, 8 ноябрҙән 10-на тиклем Башҡортостанда көндәрҙең һалҡынайтыуы көтөлә. Һауа температураһы төндә 18 градусҡаса төшәсәк, көндөҙ бер аҙ йылыраҡ — 1-6 градус һалҡын.
Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, был көндәрҙә бер аҙ ҡар яуасаҡ, урыны менән еңелсә буран сығасаҡ, ел көнбайыштан, талғын.
«112-се ҡотҡарыу хеҙмәте» урамдарҙа электр тапшырғыс линиялары, ағастар, реклама таҡталары эргәһендә, автомобиль юлдарын үткән саҡта һаҡ булырға саҡыра. Водителдәргә иһә тиҙлек режимын һаҡлау мөһим. Автомобилдәрҙе ағастар янына ҡуйырға кәңәш ителмәй. Көслө ел сығыу һәм епшек ҡар һырыуы һөҙөмтәһендә ағастарҙың йығылыуы ихтимал.


text:
Фото:
Ауырғазы районында йәштәр өсөн вакансиялар йәрминкәһе
Фото:
«Йәштәргә эш!» республика акцияһы сиктәрендә 19 майҙа Ауырғазы районында вакансиялар йәрминкәһе үткәрелә.
БР Йәштәр сәйәсәте, спорт һәм туризм министрлығынан хәбәр итеүҙәренсә, сараға район мәктәптәренән юғары класс уҡыусылары һәм 82-се һөнәри белем биреү лицейы уҡыусылары саҡырылған. Эш биреүселәр сифатында райондың 20 ойошмаһы һәм учреждениеһы — ауыл хужалығы предприятиелары, торлаҡ-коммуналь хужалыҡ, һәр төрлө сервис хеҙмәттәре, район хәрби комиссариаты һәм башҡалар сығыш яһаясаҡ.
Йәрминкә сиктәрендә эш биреүселәр эш спецификаһы, перспективалар, мөмкин булған вакансиялар тураһында һөйләйәсәк. Шулай уҡ индивидуаль консультациялар ойоштороласаҡ.
Бынан тыш, акцияны ойоштороусылар – халыҡты эш менән тәьмин итеү үҙәге һәм район хакимиәтенең йәштәр эштәре, физик тәрбиә, спорт һәм туризм буйынса бүлеге йәрминкәлә ҡатнашыусылар менән профориентацион эш үткәрергә ниәтләй.


text:
Йылайыр районында атайҙар мираҫына ҙур хөрмәт менән ҡарайҙар
Йылайыр районында ауыл биләмәләре араһында «Атайҙар мираҫы» фестиваль-конкурсы үткәрелә, ул Рәсәй Федерацияһында Рәсәй тарихы йылы һәм Башҡортостан Республикаһында Имен бала саҡ һәм ғаилә ҡиммәттәрен нығытыу йылына арнала. Район хакимиәтенең мәғлүмәт-аналитика бүлегенән хәбәр итеүҙәренсә, конкурс-фестиваль 2012 йылдың мартынан алып майға тиклем ике этапта уҙғарыла.
Беренсе этапта райондың барлыҡ ауылдарында урам йәки округтарҙың художестволы үҙешмәкәрлек коллективтарының сығыштары ойоштороласаҡ. Йылайыр ауылында конкурс ойошма, учреждение һәм предприятиеларҙың художестволы үҙешмәкәрлек коллективтары араһында үткәрелә.
Бәйге шарттары буйынса программа өс өлөштән тора. «Юҡҡа ғына хәтерләмәй Рәсәй» исемле тәүге өлөшөндә Рәсәйҙең 1812 йылдағы Ватан һуғышында еңеү темаһын сағылдырыу талап ителә. Икенсеһе «Беҙ бала саҡ иленән» тип атала, ул балалар ҡатнашлығында ижади ғаиләләрҙең сығыштарын күҙ уңында тота. Өсөнсө өлөштә иһә тема ирекле.
Программала халыҡ ижадының барлыҡ жанрҙары ла рөхсәт ителә.
Икенсе этап муниципаль мәҙәниәт бүлеге графигы буйынса райондың Мәҙәниәт йортонда үткәрелә. Һәр ауыл биләмәһе үҙенең концерт программаһын тәҡдим итәсәк, биҙәү-ҡулланма сәнғәте изделиелары күргәҙмәһе-йәрминкәһен ойошторасаҡ. Икенсе этап сиктәрендә райондың мәҙәниәт йортонда Иван-Ҡыуалат ауылы сығыш яһаған да инде.
Фестиваль 3 майға тиклем дауам итәсәк, график буйынса райондың барлыҡ 13 ауыл биләмәһе сығыш яһаясаҡ. Гала концерт район һабантуйы ваҡытында үтәсәк.


text:
Аҙ ҡатлы төҙөлөш халыҡ өсөн һәр яҡлап уңайлы
Аҙ ҡатлы йоттар төҙөлөшөн үҫтереү буйынса күргәҙмә — был төҙөлөш баҙарында конкуренцияны арттырыуҙың тағы бер ысулы — юғары конкуренция хаҡты кәметергә һәм сифатты яҡшыртырға булышлыҡ итә. Башҡортостан Премьер-министры Раил Сарбаев тап шуға инана.
— Күргәҙмә аҙ ҡатлы төҙөлөштөң мөмкинлектәрен һәм өҫтөнлөктәрен асыҡ күрһәтә. Бында индустриаль ысул менән һалынған юғары сифатлы һәм уңайлы заманса әҙер йорттар күрһәтелгән, — тине ул күргәҙмәне асыуҙа.
Ул ҡулланыусыларға аҙ ҡатлы торлаҡ баҙары тураһында дөрөҫ мәғлүмәт алырға ярҙам итәсәк, үҙ йортоңдо төҙөүгә ҡыҙыҡһыныу уятасаҡ.
Бөгөн "Үҙ йортом" программаһы буйынса Өфө районының Жуково ауылы эргәһендәге объект төҙөлөшөндә 26 подряд ойошмаһы йәлеп ителгән, ә Шамонин ауылын киңәйтеүҙә 33 подряд ойошмаһы ҡатнаша.
Йорттар төҙөү шәхси йорттарҙың өс тибы буйынса алып барыла: бер нисә төр стена конструкцияларын файҙаланып, 54, 72 һәм 90 квадрат метрлыҡ.
Жуковола байрам датаһы — Республика көнөнә ҡарата өй туйлаусыларға 39 йорттан асҡыстар тапшырыласаҡ. Шамонинда 75 ғаилә яңы йортҡа инәсәк. "Үҙ йортом" программаһы буйынса бер квадрат метр торлаҡтың хаҡы 8 меңдән 12 мең һумға тиклем тәшкил итәсәк, ә традицион коттедж төҙөлөшөндә бер квадрат метрҙың уртаса хаҡы — кәмендә 35 мең һум.


text:
Прокуратура Өфө магазиндарындағы хаҡтарҙы тикшерҙе Фото: Андрей Старостин
Прокуратура Өфө магазиндарындағы хаҡтарҙы тикшерҙе
Прокуратура Өфө магазиндарындағы хаҡтарҙы тикшерҙе Фото: Андрей Старостин
ӨФӨ, 2015 йыл, 27 ғинуар. /«Башинформ» мәғлүмәт агентлығы, Ольга Мортазина/.
Республика прокуратураһы Өфө, Өфө районы магазиндарындағы иң кәрәкле туҡланыу продукттары, балалар өсөн аҙыҡ-түлектең хаҡтарын тикшерҙе һәм 50-нән ашыу етешһеҙлек асыҡланы. Тикшереү монополияға ҡаршы хеҙмәт, Роспотребнадзор һәм Сауҙа буйынса дәүләт комитеты белгестәре ҡатнашлығында 40 сауҙа объекттарында уҙҙы.
Ведомствоның матбуғат хеҙмәтенән хәбәр итеүҙәренсә, берәмләп һатыусылар өҫтәгән хаҡ 20-нән алып 25 процентҡа тиклем тәшкил итте һәм нормаға ярашлы тип табылды — 30 проценттан юғары түгел.
«ОКей», «Ярмарка», «Альдо» сауҙа селтәрҙәрендә балалар өсөн аҙыҡ-түлеккә хаҡтарҙың 100 проценттан юғарыраҡҡа күтәрелеүе асыҡланды.
Шулай уҡ ҡулланыусыларҙы алдауҙың айырым осраҡтары ла теркәлде: кассала түләтелгән продукттың хаҡы хаҡтар күрһәткесенән юғарыраҡ булып сыҡты.
Йомортҡаларға хаҡты нигеҙһеҙ арттырыу осраҡтары ла билдәләнде, ошо етешһеҙлектәр хаҡында материалдар Монополияға ҡаршы федераль хеҙмәттең Башҡортостан буйынса идаралығына ебәрелде.
Бөтәһе хаҡ ҡуйыу буйынса ҡануниәт боҙоуҙың 50-нән ашыу осрағы теркәлде.
Тикшереүҙәр дауам итәсәк, улар Рәсәй Федерацияһының Генераль прокуратураһы ҡушыуы буйынса бөтә илдә уҙғарыла, тип иҫкә төшөрҙөләр Башҡортостан Республикаһы Прокуратураһында. Сауҙа тураһында закон буйынса социаль әһәмиәтле тауарҙар 30 көн эсендә 30 проценттан ашыуыраҡҡа артһа, төбәк хөкүмәте уларға дәүләт көйләүен индерә ала. Хаҡтарҙың артыуына сикләүҙәр 90 көнгә тиклем индерелә.


text:
Магнитогорскиҙа Башҡортостан продукцияһы көндәре үтте
Магнитогорскиҙа беренсе тапҡыр «Башҡортостан продукцияһы көндәре» үтте.
Форумды асыу тантанаһында Башҡортостан Республикаһының Силәбе өлкәһендәге рәсми вәкиле Амур Хәбибуллин, БР Сауҙа-сәнәғәт палатаһының территорияларҙы үҫтереү буйынса филиалдар селтәрен булдырыу программалары дирекцияһы етәксеһе Александр Лисица, БР Ауыл хужалығы министрлығының бүлек начальнигы Валерий Белов, шулай уҡ республиканың муниципаль райондары етәкселәре ҡатнашты.
Күргәҙмә сиктәрендә презентациялар, түңәрәк өҫтәлдәр, семинарҙар, брифингтар, фотокүргәҙмәләр, балалар һүрәттәре конкурсы һәм «Башҡорт киноһы төнө» ойошторолдо.
Әлеге күргәҙмә Магнитогорск халҡында ҙур ҡыҙыҡһыныу уятты, тип хәбәр итте Башҡортостандың Силәбе өлкәһендәге Даими вәкиллеге матбуғат секретары Мөхәммәт Хәбиров. Сарала милли костюмдар, тирмәләр, халыҡ промыслалары стендтары, сувенирҙар, биҙәүес әйберҙәре тәҡдим ителде. Аҙыҡ-түлек продкуттарынан бал, ит һәм колбаса изделиелары, һөт продукцияһы булды. Баҡсасылар өсөн төрлө ашламалар, мини-тракторҙар һатылды. Йәмғеһе егерменән ашыу компания һәм предприятие Магнитогорск халҡына үҙ продукцияһын тәҡдим итте.


text:
Арыҫлан Мөбәрәков тураһында китап уның музейына тапшырылды
Зәйнәб Биишева исемендәге Башҡортостан "Китап" нәшриәтендә мәшһүр башҡорт актеры, СССР-ҙың халыҡ артисының тыуыуына 100 йыл тулыуға арналған "Арыҫлан Мөбәрәков. Тормошо һәм ижады" китабы сығарыуға әҙерләнә. Билдәле булыуынса, күренекле сәхнә оҫтаһының юбилейы былтыр йыл аҙағында киң билдәләнгәйне.
Күптән түгел Арыҫлан Мөбәрәков тураһында китаптың өлгө данаһы бөйөк актерҙың тыуған яғы — Белорет районының Асы ауылындағы музей директорына тантаналы рәүештә тапшырылды. Айһылыу Ғариповаға бүләкте тапшырып, "Китап" нәшриәте директоры Зөфәр Тимербулатов Арыҫлан Мөбәрәковтың исеме республиканың күп милләтле театр сәнғәте һәм бигерәк тә уның яҡташтары өсөн ни тиклем мөһим булыуы хаҡында телгә алды.
Хәтерегеҙгә төшөрөп уҙабыҙ, Арыҫлан Мөбәрәков 200-ҙән ашыу роль башҡарҙы. Уның ижадында башҡорт халҡының милли батыры Салауат Юлаевтың образы айырым бер урын биләй.
Альбом форматындағы матур китап март аҙағында ике мең дана тираж менән сығасаҡ.


text:
Силәбе башҡорттары ҡоролтайы һәм Магнитогорск хакимиәте хеҙмәттәшлек тураһында килешеүгә ҡул ҡуйҙы
Магнитогорск ҡалаһы хакимиәте, Силәбе өлкәһенең «Башҡорт ҡоролтайы» йәмәғәт ойошмаһы һәм уның Магнитогорскиҙағы бүлексәһе башҡорттарҙың мили мәҙәниәтен үҫтереү, милли үҙенсәлелекте һаҡлап ҡалыу, туған телде үҫтереү өлкәһендә хеҙмәттәшлек итеү тураһында килешеүгә ҡул ҡуйҙы.
Башҡортостан Республикаһының Силәбе өлкәһендәге Тулы хоҡуҡлы вәкиле Амур Хәбибуллин билдәләүенсә, Әбйәлил, Белорет, Баймаҡ райондары, Сибай ҡалаһынан күп кенә йәштәр Магнитогорскиҙа эшләй. Был әүҙем йәштәрҙе берләштереп, мәҙәниә һәм спорт сараларында ҡатнашыуға йәлеп итергә, уларға ыңғай йүнәлеш бирергә кәрәк.
Магнитогорск башлығы Евгений Тевтелев һүҙҙәренсә, әлеге килешеү ярҙамында ҡала хакимиәте эшмәкәрлеге төбәк-ара хеҙмәттәшлек итеү һәм үҙ-ара килешеп эшләү йәһәтенән бөтөнләй яңы кимәлгә күтәреләсәк.


text:
Өфөлә «50 плюс. Һаулыҡ һәм оҙон ғүмерлелек» күргәҙмәһендә Пенсия фонды пункты эшләй Фото: Рәсәй Пенсия фондының Башҡортостан буйынса бүлексәһенең матбуғат хеҙмәте
Өфөлә «50 плюс. Һаулыҡ һәм оҙон ғүмерлелек» күргәҙмәһендә Пенсия фонды пункты эшләй
Өфөлә «50 плюс. Һаулыҡ һәм оҙон ғүмерлелек» күргәҙмәһендә Пенсия фонды пункты эшләй Фото: Рәсәй Пенсия фондының Башҡортостан буйынса бүлексәһенең матбуғат хеҙмәте
ӨФӨ, 2016 йыл, 6 октябрь. /«Башинформ» мәғлүмәт агентлығы, Галина Бахшиева/.
Өфөләге «ВДНХ-Экспо» комплексында асылған «50 плюс. Һаулыҡ һәм оҙон ғүмерлелек» күргәҙмәһендә Пенсия фонды пункты эшләй.
Пенсия фондының Башҡортостан буйынса бүлексәһе ошо күргәҙмәнең эшендә бишенсе йыл рәттән ҡатнаша.
«Төп маҡсатыбыҙ — оло йәштәге кешеләрҙең пенсия һәм социаль грамоталылығын күтәреү, пенсия менән тәьмин итеүҙе ойоштороу өлкәһендә технологик ҡаҙаныштарҙы һәм «Граждандың шәхси кабинеты»ның мөмкинлектәрен күрһәтеү, — тине Пенсия фондының Башҡортостан буйынса бүлексәһенең матбуғат секретары Эльвира Фазлетдинова. — Консультация биреү пункты Пенсия фондының хеҙмәттәре тураһында ентекле мәғлүмәттәр, шулай уҡ тематик брошюралар менән таныштыра».
Бында Рәсәйҙең берҙәм дәүләт һәм муниципаль хеҙмәттәр порталында, Берҙәм идентификация һәм аутентификация системаһында теркәлергә мөмкин. Бының өсөн паспорт һәм мотлаҡ пенсия страховкалау таныҡлығы кәрәк.
Интернет аша дәүләт хеҙмәттәрен алыу өсөн Рәсәйҙең берҙәм дәүләт һәм муниципаль хеҙмәттәр порталында теркәлеү зарур. Электрон төрҙә сит ил паспортын, ЮХХДИ-һы штрафтары тураһында мәғлүмәттәр алырға, балаларҙы мәктәпкә һәм балалар баҡсаларына, поликлиникаға яҙҙырырға мөмкин. Портал аша Пенсия фонды ҡарамағында булған бик күп дәүләт хеҙмәттәрен алырға була.


text:
Өфөлә ике балалар баҡсаһы асыласаҡ
Март айында Өфөнөң Орджоникидзе районында 100 урынлыҡ реконструкцияланған балалар баҡсаһын асыу планлаштырыла. Баш ҡала мәғариф идаралығының мәктәпкәсә белем биреү буйынса баш инспекторы Ирина Саморукова һүҙҙәренсә, бында капиталь ремонт буйынса эштәр тамамланған, әлеге ваҡытта мәктәп мебель һәм ҡорамалдар менән йыһазландырыла.
Баш ҡаланың Калинин районында урынлашҡан 220 урынлыҡ йәнә бер яңы мәктәпкәсә белем биреү учреждениеһы ишектәрен апрелдә асасаҡ. Унда төҙөлөш эштәре аҙағына яҡынлашҡан.
Шулай уҡ йыл аҙағынаса Өфөлә йәнә биш балалар баҡсаһын асыу планлаштырыла.
Мәктәпкәсә белем биреү учреждениелары яңы санитар-эпидемиологик, янғынға ҡаршы нормаларға тап килгән махсус проекттар буйынса төҙөлә. Әле төҙөлөп ятҡан учреждениеларҙа медицина, туҡланыу бүлмәләре, бассейн, физкультура майҙансыҡтары ҡаралған, белгестәр бүлмәләре йыһазландырыласаҡ.
Бынан тыш, Совет районындағы мәктәпкәсә белем биреү учреждениеларының береһендә ремонт үткәрелә, йәнә туғыҙ балалар баҡсаһы буйынса проектлау-тикшереү эштәре алып барыла.
Әлеге саралар «2008-2013 йылдарға Башҡортостан Республикаһында мәктәпкәсә белем биреү системаһын үҫтереү» республика маҡсатлы программаһын һәм «2010-2012 йылдарға Башҡортостан Республикаһы Өфө ҡалаһы ҡала округының мәктәпкәсә белем биреү системаһын үҫтереү» ҡала маҡсатлы программаһын тормошҡа ашырыу сиктәрендә үткәрелә.


text:
Республикала донорҙар артыуы күҙәтелә
Республикала ҡан хеҙмәте һәм йәмәғәт ойошмаларының берҙәм эшмәкәрлеге арҡаһында һуңғы арала донорҙарҙың артыуы күҙәтелә. Был турала «2009 йылда ҡан хеҙмәте эшмәкәрлеге йомғаҡтары һәм 2010 йылға бурыстар» исеме аҫтында үткән республика кәңәшмәһендә Республика ҡан биреү станцияһының баш табибы, БР Һаулыҡ һаҡлау министрлығының баш трансфузиологы Урал Солтанбаев хәбәр итте.
Башҡортостанда 1000 кешегә 26 донор тура килә, был 2008 йылға ҡарағанда өс кешегә күберәк, һәм Рәсәй күрһәткестәренән ике тапҡырға юғарыраҡ.
Шул уҡ мәлдә Солтанбаев республикала донорлыҡты пропагандалауҙы көсәйтеү кәрәклеген дә билдәләне.
Материаль-техник йыһазландырыу һәм донорҙарҙы йәлеп итеү мәсьәләһе ҡан хеҙмәтенең төп проблемаһы булып ҡала. 2009 йылда федераль программа нигеҙендә республиканың ҡан хеҙмәте 131 миллион һумдан ашыуға тиң 17 төрлө яңы ҡорамал менән тулыландырылған.
Урал Солтанбаев билдәләүенсә, Республика «Хәүефһеҙ ҡан» маҡсатлы программаһы 2011 йылға тиклем оҙайтыла һәм республика ҡан биреү станцияларының барыһына ла ҡағыласаҡ.
БР Һаулыҡ һаҡлау министрлығынан хәбәр итеүҙәренсә, бөгөнгө көндә республикала 3 ҡан биреү станцияһы һәм 31 ҡан биреү бүлексәһе эшләп килә.


text:
Республикала Славян яҙмаһы һәм мәҙәниәте көндәре асылдыФото: «Никольский ҡорамы» тарихи-мәҙәни үҙәге
Республикала Славян яҙмаһы һәм мәҙәниәте көндәре асылды
Республикала Славян яҙмаһы һәм мәҙәниәте көндәре асылдыФото: «Никольский ҡорамы» тарихи-мәҙәни үҙәге
ӨФӨ, 2016 йыл, 12 май. /«Башинформ» мәғлүмәт агентлығы, Ксения Калинина/.
Башҡортостанда Славян яҙмаһы һәм мәҙәниәте көндәре бер туғандар Кирилл һәм Мефодийҙың хәтеренә бағышланған түңәрәк өҫтәлдән башланды. Кисә Краснокама районының Николо-Берёзовка ауылында тематик түңәрәк өҫтәл үтте.
Сарала муниципалитет хакимиәте, Никольский ҡорамы, Башҡортостан рустары соборының урындағы бүлексәһе һәм мәктәп вәкилдәре ҡатнашты.
«Бөгөн рухи тамырҙарға мөрәжәғәт итеү, йәмғиәтте әхлаҡи яҡтан тергеҙеү, рус теленә иғтибарлы һәм һаҡсыл мөнәсәбәт, илдең һәм тыуған төйәктең яҙмышы өсөн илһөйәрлекте, гражданлыҡты, яуаплылыҡты нығытыуға нигеҙләнгән күп быуатлыҡ традицияларҙы һаҡлау ҙур әһәмиәткә эйә», — тип һыҙыҡ өҫтөнә алды «Никольский ҡорамы» тарихи-мәҙәни үҙәге мөдире Елена Апакова.
Түңәрәк өҫтәлде «Никольский ҡорамы» тарихи-мәҙәни үҙәге, тыуған яҡты өйрәнеү һәм фольклор секторы, балалар китапханаһы ойошторҙо.
«Башинформ» агентлығы хәбәр иткәнсә, 29 майға тиклем төбәктә Славян яҙмаһы һәм мәҙәниәте көндәре уҙа. Программала түңәрәк өҫтәлдәр, акциялар, фольклор байрамдары, хор концерттары, күргәҙмәләр, китап марафоны ойоштороу ҡаралған.
24 майҙа Өфөләге «Башҡортостан» дәүләт концерт залында республикала Славян яҙмаһы һәм мәҙәниәте көндәрен байрам итеүгә арналған концерт була. Ошо уҡ көндә Бәләбәй районында «От глиняной таблички до печатного станка» байрамын үткәреү күҙаллана. 29 майҙа Өфө районының «Ҡыҙыл Яр» рус тарихи-мәҙәни үҙәге XXV боронғо рус йыры республика фольклор байрамында ҡатнашыусыларҙы ҡабул итә.


text:
Фото:
«Ҡашҡаҙан» стритбол үҙәге йәйге миҙгелен аса
Фото:
19 майҙа «Ҡашҡаҙан» стритбол үҙәгендә урам баскетболы буйынса Өфө Кубогы үтә.
Сараны ойоштороусылар булып Өфөнөң Физик культура һәм спорт буйынса комитеты һәм ҡаланың Баскетбол федерацияһы сығыш яһай.
Әлеге миҙгелдең тәүге турниры, йола буйынса, спорт ятартыусыларҙы, шулай уҡ Мәктәп баскетбол лигаһы һәм Студенттар баскетболы ассоциацияһы чемпионаттарында сығыш яһаған егет һәм ҡыҙҙарҙы йыясаҡ.
Кубок түбәндәге ике категория буйынса үткәрелә: 14-17 йәштәрҙәге һәм 18 йәштән олораҡ егеттәр һәм ҡыҙҙар.
Турнирҙа ҡатнашыу өсөн дүрт кешенән торған команда йыйып, уға исем уйлап, ufabasket.ru сайтында теркәлергә кәрәк.
Турнир Рәсәй Кубогының төбәк этабы булып тора. Шулай итеп, ир-егеттәр категорияһында еңеү яулаған команда Рәсәй Кубогы финалында ҡатнашыу хоҡуғы аласаҡ.


text:
Төбәктә депутаттар аҙ тәьмин ителгәндәр һәм ветерандар өсөн республика баҫмаларына яҙылдыФото: Олег Яровиков
Төбәктә депутаттар аҙ тәьмин ителгәндәр һәм ветерандар өсөн республика баҫмаларына яҙылды
Төбәктә депутаттар аҙ тәьмин ителгәндәр һәм ветерандар өсөн республика баҫмаларына яҙылдыФото: Олег Яровиков
ӨФӨ, 2016 йыл, 22 сентябрь. /«Башинформ» мәғлүмәт агентлығы, Арина Рәхимҡолова/.
22 сентябрҙә Башҡортостан Дәүләт Йыйылышы депутаттары көҙгө сессиялағы беренсе парламент ултырышы башланыр алдынан хәйриә акцияһын ойошторҙо. Парламентарийҙар балалар йорттары китапханалары, аҙ тәьмин ителгән ғаиләләр, инвалидтар һәм ветерандар өсөн республиканың төп матбуғат баҫмаларына яҙылды.
Республика Дәүләт Йыйылышы Рәйесе Константин Толкачёв коллегаларына өлгө күрһәтеп, бер юлы бер нисә баҫмаға яҙылды.
«Депутаттарыбыҙ киң мәғлүмәт сараларына, шулай уҡ ветерандарға ярҙам итеү өсөн акцияла әүҙем ҡатнаша. Хәҙер баҫма матбуғат саралары электрон технологиялар менән ярыша алмай, әммә тормошобоҙҙо гәзит-журналһыҙ күҙ алдына ла килтереп булмай», — тине парламент спикеры.
«Шул рәүешле депутаттар йәмғиәтебеҙҙең яҡланмаған ҡатламы тураһында хәстәрлек күрә. Акция сираттағы тапҡыр баҫмаларҙың халыҡҡа кәрәкле булыуын күрһәтә, сөнки улар тәрбиәүи һәм танып белеү функцияһын үтәй. Бөгөнгө көн киң мәғлүмәт саралары һәм властың ҡулға-ҡул тотоношоп барыуын раҫлай», — тип фекере менән уртаҡлашты «Башҡортостан Республикаһы» нәшриәт йорто вәкиле, «Аҡбуҙат» журналының яуаплы секретары Айнар Байбулатов.
Республикала ошондай хәйриә акцияһы беренсе тапҡыр ойошторола. Проектҡа министрлыҡ һәм ведомство етәкселәре ҡушылыр, тип ышана ҡатнашыусылар.


text:
Фото:
Төбәктә 4 сентябрҙән граждандарҙы яҡлау айлығы үткәрелә
Фото:
Бөгөн, 4 сентябрҙә, Башҡортостанда граждандарҙы яҡлау айлығы старт алды. Уның сиктәрендә төрлө саралар үткәреләсәк.
—Ағымдағы йылдың 4 сентябренән алып 4 октябренә тиклем республикала иң яҡшы уҡытыу-консультация пунктына һәм граждандар оборонаһы буйынса иң яҡшы курстарға смотр-конкурстар үтәсәк. Ә төбәктең муниципаль берәмектәре «Халыҡтың имен йәшәйешен тәьмин итеү өлкәһендә иң яҡшы урындағы үҙидара органы» исеме өсөн көс һынашасаҡ, — тип хәбәр иттеләр Рәсәй Ғәҙәттән тыш хәлдәр министрлығының БР буйынса Баш идаралығынан.
Мәғариф һәм мәктәпкәсә белем биреү учреждениеларында хәбәр итеү һәм эвакуация буйынса тренировкалар, хәүефһеҙлек мәсьәләләре буйынса практик күнекмәләр, шулай уҡ йәшәйеш именлеге нигеҙҙәре буйынса викториналар һәм ярыштар планлаштырылған. Сараларҙа профессиональ ҡотҡарыусылар һәм янғын һүндереүселәр ҡатнашасаҡ.
Белем биреү учреждениеларынан тыш, айлыҡта ҙур сәнәғәт предприятиелары ла ҡатнашасаҡ. Уларҙа ла йәшәйеш именлегенә бәйле төрлө саралар үткәреләсәк, тип хәбәр иттеләр Рәсәй Ғәҙәттән тыш хәлдәр министрлығының БР буйынса Баш идаралығынан.


text:
«Туймазинский вестник» хәбәрсеһе медицина тематикаһы буйынса бөтә Рәсәй конкурсында билдәләнде
«Туймазинский вестник» гәзите хәбәрсеһе Светлана Харисова II «Панацея» бөтә Рәсәй төбәк киң мәғлүмәт саралары конкурсының «Һаулығың үҙ ҡулыңда» («Здоровье в твоих руках») номинацияһында өсөнсө урын яуланы. Был еңеүгә Светлана «Сәләмәт булығыҙ!» («Будьте здоровы!») рубрикаһы аҫтында сыҡҡан мәҡәләләр шәлкеме өсөн лайыҡ булды. Уның эштәренә темалар төрлөлөгө һәм юғары профессионаллек хас.
Башҡортостан Журналистар союзынан хәбәр итеүҙәренсә, конкурсҡа Рәсәйҙең 52 төбәгенән йәмғеһе 2062 эш ҡабул ителгән. Наградалар тапшырыу тантанаһы, түңәрәк өҫтәлдәр һәм оҫталыҡ дәрестәре Мәскәүҙә «Журналистика 2011 йылда: бөгөнгө йәмғиәттәге һәм киң мәғлүмәт сараларындағы ҡиммәттәр» халыҡ-ара фәнни-ғәмәли конференцияһы сиктәрендә үтте.


text:
Өфөлә Александр Ҡасимовтың хәтер кисәһе үткәрелә
4 декабрь Әхмәт Зәки Вәлиди исемендәге Милли китапханала билдәле тәнҡитсе Александр Ҡасимовтың хәтер кисәһе үткәрелә. Ағымдағы йылдың октябрендә уға 60 йәш тулыр ине. Кисә программаһында уның “Тәнҡит һәм саҡ ҡына наҙлы” китабының исем туйын үткәреү ҡаралған.
Александр Ҡасимов “Вечерняя Уфа” гәзитендә күҙәтеү яһаусы булып эшләй. Уның иптәштәре әйтә килде: “Исеме булған журналистар - һирәк күренеш. Ә Ҡасимовың исеме бар ине.” Бынан тыш, ул республикала әҙәби хәрәкәттең үҫешен йәнләндереүсе ине – “Сутолока” исемле журнал сығарҙы, “Вечерня уфа” гәзитенең премияһын булдырыу инициативаһы менән сыҡты, яҙыусыларҙың коллектив йыйынтыҡтарын төҙөүҙә әүҙем ҡатнашты һәм үҙе лә әҫәрҙәр, хикәйәләр һәм шиғырҙар яҙҙы.
“Ул бер ҡасан да провинциал булманы. Сөнки һәр ваҡыт юғары үлсәү генә ҡулланды. Бер нисә юл өсөн дә аванс биреп, һуңынан бөтә көсөн биреп эшләүҙе көтә ине. Усына бөрсөктәр йыйыр ҙа, “бына хәҙер әҙәби журнал баҫтырырға була” тиер ине һәм үҙе үк шул журналды баҫтырыу өсөн аҡса эҙләр, үҙе үк верстка яһап, типографияға илтеп бирер ине. Һуңынан сираттағы һандың исем туйын үткәрер өсөн ҡалалар буйлап баҫманы таратыр ине”,- тип хәтерләй Өфө яҙыусыһы Игорь Фролов.
Александр Ҡасимов әҙәбиәт, сәнғәт тураһында яҙышты, “Знамя”, “Уральская новь”, “Волга” журналдарының әүҙем авторы булды. Ул Рәсәйҙең иң абруйлы әҙәби тәнҡитселәренең береһе ине.


text:
Башҡортостанға РФ Президентының тулы хоҡуҡлы вәкиле Михаил Бабич килде
21 февралдә Өфөгә эш визиты менән Рәсәй Президентының Волга буйы федераль округындағы тулы хоҡуҡлы вәкиле Михаил Бабич килде. Ул ил башлығының май айындағы күрһәтмәләрен тормошҡа ашырыу буйынса бер нисә осрашыу үткәрәсәк.
Атап әйткәндә, осрашыуҙарҙа эконом класындағы торлаҡ төҙөү һәм күп балалы ғаиләләргә ер участкалары бүлеү мәсьәләләре тикшереләсәк. Төбәк етәкселеге һәм республика Хөкүмәте вәкилдәре менән осрашыуҙа бюджет тураһында һүҙ алып барыласаҡ.
Бынан тыш, Михаил Бабич 1-се Республика балалар йортона барасаҡ, республиканың интернат учреждениелары етәкселәре менән етем балаларға торлаҡ бүлеү, ата-әсә ҡарауынан мәхрүм ҡалған балаларҙы ғаиләләргә урынлаштырыу, интернат учреждениеларын тамамлаусыларға ярҙам күрһәтеү, социаль етемлекте иҫкәртеү мәсьәләләрен тикшерәсәк.
Шулай уҡ Михаил Бабич Ватанды һаҡлаусылар көнөнә арналған тантаналы йыйылышта ҡатнашасаҡ, тип хәбәр ителә Рәсәй Президентының Волга буйы федераль округындағы тулы хоҡуҡлы вәкиленең рәсми порталында.


text:
«Агророст» йәмғиәтенә ҡаҙ бәпкәләренең беренсе партияһы ҡайтарылды
Хәйбулла районының «Агророст» яуаплылығы сикләнгән йәмғиәтенә «Башҡорт ҡаҙы» йәмғиәтенән ҡаҙ бәпкәләренең беренсе партияһы ҡайтарылды. Был Көньяҡ Уралды иҡтисади үҫтереү буйынса урта сроклы программала ҡаралған сараларҙың береһе. Ул ауыл хужалығына тауарлата кредит биреү менән ярҙам итеүҙе күҙ уңында тота. Атап әйткәндә, ҡошсолоҡто үҫтереү өсөн ҡаҙ бәпкәләрен Хәйбулла районына поставкалауға Федоровка районының «Башҡорт ҡаҙы» яуаплылығы сикләнгән йәмғиәте менән килешеү төҙөлгән. Уларҙы үҫтереү менән райондың шәхси ярҙамсы хужалыҡтары шөғөлләнәсәк.
«Агророст» быйыл элекке «Хәйбулла» ауыл хужалығы ҡулланыусылар кооперативы базаһында ойошторолған һәм әле генә аяғына баҫып килә, тип хәбәр иттеләр райондың мәғлүмәт-аналитика бүлегенән. Яҙғыһын аграрийҙар пай ерҙәрен ҡуртымға алып, 1,5 мең гектарҙа иген һәм техник культуралар сәскән, артабан малсылыҡты ла үҫтереү маҡсатында йәйгеһен бесән әҙерләү планлаштырыла. «Агророст» йәмғиәтенә әүәлге «Быҙаулыҡ» муниципаль унитар ауыл хужалығы предприятиеһының ҡаҙ фермаһы бирелгән. База ауылдан ситтә, йәмле быуа янында урынлашҡан.
– Ферманы тергеҙә башланыҡ, – тип һөйләй уның мөдире Александр Неверов. – Әлегә бер нисә бинаны ғына тәртипкә килтерҙек, бәпкәләрҙе айырым ситлектәргә урынлаштырҙыҡ, тейешле температура режимын тәьмин иттек. Килешеү шарттары буйынса 1600 бәпкәне үҫтергәндән һуң хужалыҡ «Башҡорт ҡаҙы» яуаплылығы сикләнгән йәмғиәтенә 320 баш ҡаҙҙы кире бирергә тейеш.
— 500 самаһы инәлекте үрсемгә ҡалдырырға ниәтләйбеҙ, — тип пландары менән уртаҡлаша Александр Неверов.
Бәпкәләргә ошо уҡ ҡошсолоҡ предприятиеһынан ҡайтарылған витаминлы ҡатнаш аҙыҡ ашаталар, йәшел үлән әҙерләйҙәр, ике-өс сәғәткә саф һауаға йөрөтөргә сығаралар.


text:
Кемерово өлкәһе
Ке́мерово өлкәһе (Кузбасс) — Рәсәйҙең регионы, Себер федераль округына инә.
Себер региондары араһында халыҡ тығыҙлығы буйынса өлкә иң юғары кимәлдә. Урыҫтар өлкәнең 90 % тәшкил итәләр. Аҫаба халыҡтар — шорцылар, телеуттар һәм себер татарҙары.
Йөкмәткеһе
Дәүләт ҡоролошо[үҙгәртергә | вики-тексты үҙгәртергә]
Кемерово өлкәһе Уставына ярашлы дәүләт власы суд, башҡарма һәм закондар сығарыу йүнәлештәренә бүленә.
Башҡарма влас[үҙгәртергә | вики-тексты үҙгәртергә]
Кемерово өлкәһе Губернаторы — Кемерово өлкәһе башлығы һәм Кемерово өлкәһенең иң юғары вазифалы кешеһе. Кемерово өлкәһе Хөкүмәте етәксеһе. Кемерово өлкәһе Хөкүмәте статусы һәм хоҡуғы Кемерово өлкәһе Уставы менән билдәләнгән.
1997 йылдын 1 июль көндән өлкәлә губернатор — Тулеев, Амангилде Гумер улы.
Суд власы[үҙгәртергә | вики-тексты үҙгәртергә]
Кемерово өлкәһе суд системаһы составында:
- Кемерово өлкәһе өлкә суды, Рәсәйҙен юғары судының түбәнге инстанция суды
- Кемерово өлкәһе арбитраж суды , Рәсәйҙен юғары судының түбәнге инстанция суды
Закондар сығарыу власы[үҙгәртергә | вики-тексты үҙгәртергә]
Ҡарағыҙ: Кемерово өлкәһе Халыҡ депутаттары Советы
Өлкә Парламенты — Кемерово өлкәһе Халыҡ депутаттары Советы.
География[үҙгәртергә | вики-тексты үҙгәртергә]
Өлкә Көнбайыш Себерҙең көньяҡ-көнсығышында, Саян һәм Алтай итәктәрендә урынлашҡан.
Ҡиммәтле ҡаҙымалар[үҙгәртергә | вики-тексты үҙгәртергә]
Күмер, баҡыр, көкөрт, цинк концентраттары, алтын, көмөш, башҡа тимер һәм төҫлө металдар.
Тупраҡ[үҙгәртергә | вики-тексты үҙгәртергә]
Иң йышы көлһыу тупраҡ осрай. Кузнецк ҡаҙанлығында бик ҡиммәтле ҡара тупраҡ майҙаны бар.
Үҫемлектәр[үҙгәртергә | вики-тексты үҙгәртергә]
Өлкә йәшелсәгә бай. Тау башында тундра һәм Альп яландарында ла йәшелсә осрай. Урта һәм түбән тауҙарын пихта, уҫаҡ урмандары биҙәй. Тау итәктәрендә урман далалары урынлашҡан. Кондома йылғаһының бассейнда, Куздееево янында реликт себер йүкә урмандары бар.
Хайуандар[үҙгәртергә | вики-тексты үҙгәртергә]
Эре хайуандарҙан Кузбасста мышы, аҫыл болан, ҡоралай, айыу, Һеләүһен, росомаха тереклек итә. Тейен, Ондатра, Һуйыр, Сел бар.
Кешеләр[үҙгәртергә | вики-тексты үҙгәртергә]
- Хәмитов Рөстәм Зәки улы, Башҡортостандын икенсе Президенты (Ленинск-Кузнецк районының Драченино ауылы).
- Толкачев Константин Борисович- Башҡортостан Республикаһының Дәүләт Йыйылышы — Ҡоролтай Рәйесе (1999 йылдан алып).


text:
Пенсия фонды: пенсиялар 3 ғинуарҙа таратыла башлаясаҡ
2012 йылдың ғинуарындағы байрам һәм ял көндәрендә Башҡортостан пенсионерҙары пенсияһыҙ ҡалмаясаҡ, тип хәбәр иттеләр Рәсәй Пенсия фондының Башҡортостан бүлексәһе матбуғат хеҙмәтендә. Почта хеҙмәткәрҙәре уларҙы түбәндәге график буйынса таратасаҡ:
3 ғинуарҙа — 3-ө
4 ғинуарҙа — 4-е
5 ғинуарҙа - 5-е һәм 7-һе
6 ғинуарҙа - 6-һы һәм 8-ҙе
9 ғинуарҙа — 9-ы өсөн.
10 ғинуарҙан пенсиялар әүәлге тәртиптә биреләсәк. Социаль түләүҙәрҙе лә Пенсия фонды ошо уҡ ваҡытта бирергә ҡарар иткән. Кредит ойошмаларына аҡса килешеүҙә билдәләнгән ваҡытта, 12 ғинуарҙан башлап, күсереләсәк.


text:
БашДУ-ла инновацион эшмәкәрлеккә дәүләт ярҙамы өлкәһендәге һуңғы тенденциялар тикшереләсәк
Башҡорт дәүләт университеты һәм Башҡортостандың Фәндәр академияһы ҡатнашлығында Мәскәү башҡарма власть органдарына һәм хоҡуҡ һаҡлау структураларына мәғлүмәти-аналитик һәм хоҡуҡи ярҙам күрһәтеү үҙәге башланғысы менән ойошторолған «Инновацион үҫеш инструменттары» мәғлүмәти-ғәмәли семинары шишәмбе, 15 октябрҙә, Башҡорт дәүләт университетында үтәсәк.
Юғары уҡыу йортонан хәбәр итеүҙәренсә, «2007-2013 йылдарға Рәсәйҙең фәнни-технологик комплексы үҫешенең өҫтөнлөклө йүнәлештәре буйынса тикшеренеүҙәр һәм эшләнмәләр» федераль маҡсатлы программаһы сиктәрендә федераль кимәлдә инновацион эшмәкәрлеккә дәүләт ярҙамы өлкәһендәге яңы тенденциялар, технологик платформалар эштәре тәҡдим ителәсәк. Шулай уҡ форумда ҡатнашыусылар РФ Хөкүмәте Ҡарарҙарын тормошҡа ашырыу сиктәрендә вуздар менән сәнәғәт предприятиеларының уртаҡ проекттарына ярҙам итеүҙе үҫтереү перспективаларын, төбәктәрҙә эксперттар төркөмдәрен формалаштырыу буйынса тәҡдимдәрҙе тикшерәсәк.
Теоретик өлөштән тыш, практик эш тә ойоштороласаҡ. Атап әйткәндә, түңәрәк өҫтәл планлаштырыла.
РФ Мәғариф һәм фән министрлығының проекттарында һәм программаларында ҡатнашыу өсөн тапшырылған ғаризалар һанын ишәйтеү, уларҙың сифатын арттырыу, инновацион процестарҙа ҡатнашыусыларҙың составын киңәйтеү семинарҙың төп маҡсаттары булып тора.


text:
Рәсәйҙең һәм Төркиәнең эшҡыуар ҡатын-ҡыҙҙары хеҙмәттәшлек итеү тураһында һөйләшеп килеште
9-13 октябрҙә Истанбулда беренсе Рәсәй-Төркиә бизнес-форумы үтте, ул ҡатын-ҡыҙҙар эшҡыуарлығы һәм бөгөнгө бизнесты үҫтереүҙә эшлекле ҡатын-ҡыҙҙар роле мәсьәләләренә арналды.
Рәсәй делегацияһы составында форумда беҙҙең яҡташтар ҙа ҡатнашты. Улар – БР Эшҡыуар ҡатын-ҡыҙҙар ассоциацияһы ағзалары Ольга Ноғоманова, Лилиә Кәшфуллина, Татьяна Гридина һәм Ассоциация рәйесе Алла Кузьмина.
— Был юлы Төркиә беҙҙең өсөн ял итеү урыны түгел, ә бәйләнештәр булдырыу майҙансығы булды, — тип һөйләне Алла Александровна. – Беҙҙең делегация ағзаларына тәүгә туранан-тура Төркиә эшҡыуарҙары менән аралашыу, тәжрибә уртаҡлашыу мөмкинлеге тейҙе. Проекттарҙы үҫтереү һәм тормошҡа ашырыу буйынса һөҙөмтәле саралар хаҡында һөйләшеп, ике яҡ өсөн дә файҙалы булған контракттар төҙөнөк.
Сараны ойоштороусылар булып РФ Сауҙа-сәнәғәт палатаһы һәм «TUSCON» Төркиә эшҡыуарҙары һәм сәнәғәтселәре конфедерацияһы ярҙамында «Бизнестағы ҡатын-ҡыҙҙар» дөйөм Рәсәй йәмәғәт ойошмаһы сығыш яһаны.


text:
Башҡортостан баш ҡалаһында эшһеҙҙәрҙең 50 проценты максималь пособие ала
Эшһеҙлек буйынса пособиеның максималь күләме 5635 һум тәшкил итә, бындай пособиены хеҙмәт биржаһында рәсми рәүештә теркәлгән өфөлөләрҙең яртыһы ала. Эшһеҙҙәрҙең 30 процентына пособиеның минималь күләме билдәләнгән, ул 977,5 һумға тиң.
— Әлеге ваҡытта эшһеҙлек буйынса пособиеның уртаса күләме Башҡортостан баш ҡалаһында дүрт мең һум тәшкил итә, — тип хәбәр итте Өфөнөң Халыҡ мәшғүллеге үҙәге директоры вазифаһын ваҡытлыса башҡарыусы Николай Окунев.
Уның һүҙҙәренсә, әлеге ваҡытта Өфөнөң Халыҡ мәшғүллеге хеҙмәтендә 12500 вакантлы урын тураһында мәғлүмәт бар. Шул уҡ ваҡытта ундағы вакансияларҙың 40 процентының эш хаҡы кимәле 10 мең һумдан кәмерәк тәшкил итә.


text:
Беларуста Волга буйы федераль округының иҡтисади миссияһы үтәсәк
Төҙөлөш, архитектура һәм транспорт министры Рауил Ибәтуллин етәкселегендәге Башҡортостан делегацияһы Беларусь Республикаһында Волга буйы федераль округының иҡтисади миссияһында ҡатнашасаҡ.
Программа өс көнгә — 1-3 декабргә – иҫәпләнгән. БР Сәнәғәт һәм тышҡы иҡтисади бәйләнештәр министрлығынан хәбәр итеүҙәренсә, төп саралар 2 декабргә планлаштырылған. Был көндө иҡтисади миссияны тантаналы асыу үткәрелә. Шулай уҡ Волга буйы федераль округының инновацион потенциалы менән таныштырыу һәм округта берҙәм мәғлүмәт майҙансығын ойоштороу проблемалары һәм социаль инноватика өлкәһендә хеҙмәттәшлек буйынса түңәрәк өҫтәлдәр билдәләнгән. Бизнес вәкилдәре контакттар биржаһы эшендә ҡатнашасаҡ һәм Минскиҙың ҡайһы бер предприятиеларында буласаҡ.
3 декабрҙә һынлы сәнғәт күргәҙмәһе асыласаҡ. Шулай уҡ Беларусь етәкселегенең Рәсәй Президентының Волга буйы федераль округындағы тулы хоҡуҡлы вәкиле Григорий Рапота менән рәсми осрашыуы ла планлаштырылған.
Башҡортостан делегацияһының 13 ағзаһынан 11-е –бизнес вәкилдәре. Улар төрлө тармаҡтарҙа эшләй һәм белорус эшҡыуарҙар менән ныҡлы эшлекле бәйләнештәр урынлаштырыуға иҫәп тота.


text:
Фото:
Динир Әхмәтйәнов Бөрйән районы хакимиәте башлығы итеп тәғәйенләнде
Фото:
Бөрйән районы муниципаль район Советының 2011 йылдың 21 июндәге ҡарарына ярашлы, Бөрйән районы муниципаль район хакимиәте башлығы вазифаһына контракт буйынса Динир Әхмәтйәнов тәғәйенләнде.
Динир Әхмәтйәнов 1957 йылда Әбйәлил районының Ҡырҙас ауылында тыуған. Башҡортостан ауыл хужалығы институтын, Урал социаль идара һәм политология институтын тамамлаған.
Хеҙмәт эшмәкәрлеген 1979 йылда ВЛКСМ-дың район комитеты ойоштороу бүлеге инструкторы булып башлай.
1980–1981 йылдарҙа – халыҡ депутаттарының Амангилде ауыл Советы башҡарма комитеты рәйесе.
1981–1987 йылдарҙа – «Заветы Ильича» колхозының партком секретары.
1987–1990 йылдарҙа – КПСС-тың Әбйәлил райкомы ауыл хужалығы бүлеге мөдире, ойоштороу бүлеге инструкторы, райком секретары.
1990–1991 йылдарҙа – Свердловск Юғары партия мәктәбенең көндөҙгө бүлеге тыңлаусыһы, РСФСР коммунистар партияһы райкомының беренсе секретары.
1991–1992 йылдарҙа – халыҡ депутаттарының Әбйәлил район Советы башҡарма комитеты рәйесе урынбаҫары.
1992–1995 йылдарҙа – Әбйәлил районының ауыл хужалығы һәм аҙыҡ-түлек идаралығы начальнигы урынбаҫары, “Красная Башкирия” яуаплылығы сикләнгән ширҡәте директоры.
1995–2008 йылдарҙа – Башҡортостан Республикаһы Дәүләт Йыйылышы – Ҡоролтай депутаты, Аграр мәсьәләләр, аҙыҡ-түлек, экология, тәбиғәт ресурстары һәм тәбиғәтте файҙаланыу буйынса комитет рәйесе урынбаҫары.
2008–2011 йылдарҙа – Өфөнөң Ленин районы территориаль һайлау комиссияһы рәйесе.
2011 йылдың майынан алып әлегә тиклем – Бөрйән районы хакимиәте башлығы вазифаһын ваҡытлыса башҡарыусы.


text:
Башҡортостандың 13 районы халҡы күсемһеҙ милеккә хоҡуҡтарҙы теркәү буйынса консультация үткән
Росреестрҙың Башҡортостан Республикаһы буйынса идаралығы белгестәре документтар ҡабул итеү һәм бушлай хоҡуҡи ярҙам күрһәтеү өсөн төбәктең төпкөлдәге ауылдарына йөрөүен дауам итә. Был Идаралыҡтың 2011 йылға халыҡтың дәүләт хеҙмәттәре менән файҙаланыуын еңелләштереү һәм уның сифатын күтәреү программаһын тормошҡа ашырыу сиктәрендә үтә.
Ведомство хеҙмәткәрҙәре Ауырғазы, Бөрө, Дәүләкән, Ейәнсура, Йәрмәкәй, Иглин, Илеш, Тәтешле, Туймазы, Учалы, Федоровка, Хәйбулла һәм Яңауыл райондарында күсмә ҡабул итеүҙәр үткәргән. Был турала Идаралыҡтың матбуғат хеҙмәтенән хәбәр иттеләр.
Ҡабул итеүҙәр барышында хоҡуҡтарҙы дәүләт теркәүенә 206 документтар пакеты ҡабул ителгән һәм 123 кешегә консультация бирелгән.


text:
Фото:
Өфөлә IV Бөтә Рәсәй ҡышҡы Сбербанкиадаға старт бирелде
Фото:
27 февралдә Өфөлә Рәсәй Һаҡлыҡ банкыһы ойошторолоуҙың 170 йыллығына арналған IV Бөтә Рәсәй Һаҡлыҡ банкыһы ҡышҡы спартакиадаһы башланды. Өфөнөң «Аҡбуҙат» ипподромында Рәсәйҙең төрлө төбәктәренән, шулай уҡ Ҡаҙағстан, Украина, Белоруссия илдәренән ике тиҫтә команда йыйылды. Сараны асыу тантанаһында Рәсәй Һаҡлыҡ банкыһы президенты, идара рәйесе Герман Греф, БР Президенты Рөстәм Хәмитов, Олимпия комитетының почетлы президенты Леонид Тягачев һәм башҡа абруйлы ҡунаҡтар ҡатнашты.
Спартакиада 3 мартҡа тиклем дауам итәсәк, наградаларҙың 26 комплекты өсөн 800-ҙән ашыу спортсы хоккей, биатлон, саңғы, тау саңғыһы, коньки, сноуборд спорты төрҙәрендә көс һынашасаҡ.
Байрам сағыу лазер шоуы менән башланды, бейеү коллективтары сығыш яһаны, башҡорт һыбайлылары вольтижировка күрһәтте. Сочи ҡалаһында 2014 йылда үтәсәк Олимпия уйындары символдарының береһе – Аҡ Айыуҙың сәхнәгә сығыуы тамашаны тағы ла сағыуландырып ебәрҙе.
Тантананы асып, БР Президенты Рөстәм Хәмитов бәйгенең етдилеген, мөһимлеген һәм киңлеген билдәләне, спортсыларға уңыштар теләне.
Ил кимәлендәге бәйгене үткәреү урыны итеп тап Өфөнө һайлау сәбәбе тураһында Герман Греф былай тип белдерҙе:
– Беҙҙең спорт объекттарына талаптарыбыҙ юғары. Өфө уларға тулыһынса яуап бирә. Унан тыш, төбәктә бындай ярыш үткәрелгәне булмаған. БР Президенты Рөстәм Хәмитов спартакиада үткәреү тәҡдимен ихлас, ҡунаҡсыллыҡ тойғоһо менән ҡабул итте. Беҙҙең белгестәр билдәләүенсә, Өфөлә донъя кимәлендәге бынамын тигән инфраструктура бар.
Рөстәм Хәмитов әйтеүенсә, бындай башланғыс кешеләрҙе берләштерә: «Беҙҙең Һаҡлыҡ банкыһы менән спортта ғына түгел, эштәрҙә лә уртаҡ пландар бар – Өфөлә эшлекле килешеүҙәргә ҡул ҡуймаҡсыбыҙ. Һаҡлыҡ банкыһы етәксеһенең беҙгә килеүе – ҙур уңыш». Әйткәндәй, Башҡортостан Президенты үҙе лә тау саңғыһы буйынса бәйгелә көс һынамаҡсы.


text:
Бөрйәндә ике мәсет асылды
Бөрйән районының Яңы Усман һәм Аҡбулат ауылдарында мәсет асылды. Тантаналы сараларҙа БР мосолмандары Диниә назараты рәйесе мөфтөй Нурмөхәмәт Ниғмәтуллин, Бөрйән районы хакимиәте башлығы Динир Әхмәтйәнов, ауыл биләмәләре башлыҡтары, имамдар, ғибәҙәтханаларҙы төҙөүҙә ярҙам күрһәткән эшҡыуарҙар ҡатнашты.
Яңы Усман ауылы өсөн был икенсе мәсет. Ә Аҡбулат халҡы өсөн «Бабсаҡ бей» – әлегә берҙән-бер ғибәҙәт йорто.
Бөрйән районы хакимиәтенең мәғлүмәт-аналитика бүлегендә әйтеүҙәренсә, матур тәбиғәт ҡосағында төҙөлгән «Бабсаҡ бей» киләсәктә Бөрйән халҡы өсөн иҫтәлекле урындарҙың береһе булыуҙан тыш, Шүлгәнташ мәмерйәһенә килгән туристарҙың рухи терәгенә әйләнәсәк.
Был мәсеттәр асылғандан һуң Бөрйән районындағы ғибәҙәтханалар һаны ун һигеҙгә етте.


text:
Йәштәр сәләмәт йәшәү рәүешен һайлайФото: Мирон Доровских
Йәштәр сәләмәт йәшәү рәүешен һайлай
Йәштәр сәләмәт йәшәү рәүешен һайлайФото: Мирон Доровских
Өфөнөң Нефтселәр Мәҙәниәт һарайында сәләмәт йәшәү рәүешен пропагандалауға йүнәлтелгән йәштәр сараһы үтте.
— Бындай сараны беҙ икенсе тапҡырына үткәрәбеҙ, – ти ойоштороусыларҙың береһе Илдар Сафин. – Был сараның маҡсаты – сәләмәт йәшәү рәүешен модаға индереү һәм уға мөмкин тиклем күберәк йәштәрҙе ылыҡтырыу. Беҙ наркотиктар һәм алкоголь ҡулланмаҫҡа саҡырып яҙылған дискылар, гәзиттәр, буклеттар таратабыҙ. Беҙҙең башланғысыбыҙ ғалимдарҙа һәм йәмәғәт ойошмаларында, ә иң мөһиме, Башҡортостан йәштәрендә яҡлау тапты.
Сараны ойоштороусы булып Бөтә донъя башҡорттары ҡоролтайы Башҡарма комитеты ярҙамында “Әбйәлил йәштәре” ижтимағи хәрәкәте – “Йәштәр – айыҡ Рәсәй өсөн!” Бөтә Рәсәй ижтимағи хәрәкәтенең республика бүлексәһе сығыш яһаны.
Бынан алдағы сара “йәшел йылан”ға ҡаршы көрәшкә йүнәлтелгәйне. Был юлы ойоштороусылар ғаилә тәрбиәһе мәсьәләләренә күберәк иғтибар бирҙе.
— Кешенең характеры һәм ғәҙәттәре тап ғаиләлә формалаша, – тип һөйләй был осрашыуҙа ҡатнашыусы Ләйсән Ялмурзина. – Бала өсөн ата-әсә өлгөһө бик мөһим. Мин үҙем эсмәйем, тартмайым, наркотиктар ҙа ҡулланмайым. Тап шуға күрә беҙҙең ғаиләлә барыһы ла сәләмәт йәшәү рәүеше алып бара.
Сараның форматын ойоштороусылар ток-шоу булараҡ билдәләне. Уның программаһында — табиптар лекциялары, музыкаль һәм хореографик номерҙар, алкоголдең зыяны тураһында видеороликтар күрһәтеү, викториналар, залдағы тамашасылар менән интерактив эш.
Ток-шоу аудиторияһы – өлкән класс уҡыусылары һәм студенттар. Сара ике телдә – рус һәм башҡорт телендә үткәрелде.
Ойоштороусылар, тәүге сараға килеүселәрҙең күбеһе был юлы ла килде, тип билдәләй. Был бик мөһим — йәш әбйәлилдәр хәрәкәтте дөйөм республика хәрәкәте итеп яһарға һәм уның сафына йәштәрҙең төрлө ҡатламдарын йәлеп итергә ынтыла.


text:
Өфөлә дәүләт һәм муниципаль идара итеүҙә IT-технологияларҙың һөҙөмтәлелеген күтәреү буйынса конференция үтә
Бөгөн Өфөлә «Дәүләт һәм муниципаль идара итеүҙә мәғлүмәт технологияларын файҙаланыуҙың һөҙөмтәлелеген күтәреү» темаһына арналған бөтә Рәсәй ғилми-ғәмәли конференцияһы үтә.
Конференция БР Президенты ҡарамағындағы Башҡортостан дәүләт хеҙмәте һәм идара итеү академияһы, Өфө дәүләт авиация техник университеты, БР Элемтә һәм киң коммуникациялар министрлығы менән ойошторолған.
Конференцияны ойоштороусылар һәм унда ҡатнашыусыларҙың төп бурысы – дәүләт һәм муниципаль идара итеү системаһындағы мәғлүмәт-техник тәьминәттең хәҙерге торошо, фәнни ҡаҙаныштар, мәғлүмәт системаларын ҡулланылышҡа индереүҙәге ауырлыҡтар һәм ИТ-хеҙмәттәр баҙары мөмкинлектәре тураһында актуаль мәғлүмәт биреү.
Конференцияла «электрон хөкүмәт», Башҡортостандағы электрон документтар әйләнеше мәсьәләләрендә суперкомпьютер технологиялары, дәүләт һәм муниципаль хеҙмәткәрҙәрҙе уҡытыуҙағы белем биреү технологиялары, шулай уҡ электрон сервистар булдырғанда мәғлүмәттәрҙең хәүефһеҙлеген тәьмин итеү кеүек темалар тикшерелә.
Ойоштороусылар әйтеүенсә, секцияларҙа 40-тан ашыу доклад тыңланасаҡ. Күргәҙмә лаборатория сиктәрендә алдынғы технологиялар, продукция, IBM, Энигма Өфө мәғлүмәт технологиялары, SoftLine, Искра Софт, «Интегро» системалы тикшеренеүҙәр үҙәге кеүек фирмаларҙың махсус проекттары тәҡдим ителәсәк.


text:
Депутатлыҡҡа кандидаттар күрһәтеү тамамланды
15 ғинуарҙа Башҡортостанда март айында үтәсәк һайлауҙарҙа депутатлыҡҡа кандидаттар күрһәтеү тамамланды. Ошонан һуң ун көн эсендә уларҙы теркәү тамамланырға тейеш. БР Үҙәк һайлау комиссияһы белдереүенсә, дөйөм алғанда, 13 меңдән ашыу кандидат күрһәтелде, уларҙың өстән бер өлөшө теркәлгән дә инде.
Берҙәм тауыш биреү көнөндә — 13 мартта республикала 791 һайлау кампанияһы үтәсәк, 7378 депутат мандаты алмаштырыласаҡ. 53 муниципаль районда урындағы вәкәләтле үҙидара органдары — ҡала һәм ауыл биләмәләре Советтары һайланасаҡ. Бынан тыш, 13 муниципаль районда һәм Мәләүез ҡалаһы ҡала биләмәһендә (21 һайлау округы буйынса) Совет депутаттарын өҫтәмә һайлау үтәсәк. Шул уҡ көндө ике бер мандатлы – Отрадово (28-се) һәм Иглин (45-се) округтарында БР Дәүләт Йыйылышы – Ҡоролтай депутаттарын өҫтәп һайлаясаҡтар. Ике парламент мандатына һигеҙ теркәлгән кандидат дәғүә итә. Шуларҙың алтауһы «Берҙәм Рәсәй», КПРФ, ЛДПР, Ғәҙел Рәсәй сәйәси партияларының төбәк бүлексәләре тарафынан күрһәтелгән, икәүһе — үҙҙәрен үҙҙәре күрһәтеүселәр.
Кандидаттар һәм һайлау берләшмәләре өсөн агитация осоро башланды. Закондарға ярашлы телерадиотапшырыуҙар каналдарында һәм урындағы матбуғат баҫмаларында һайлау алды агитацияһы 12 февралдән башлана һәм 12 мартта урындағы ваҡыт менән ноль сәғәткә тиклем дауам итәсәк.


text:
«Турист яҙмалары-2011» фестиваленең иң яҡшы эштәре 17 декабрҙә тәҡдим ителәсәк
Шәмбе, 17 декабрҙә, Өфөлә ХIV «Турист яҙмалары-2011» асыҡ республика ижади фестиваленең иң яҡшы эштәрен тәҡдим итеү һәм фестиваль призерҙарын наградлау тантанаһы үтәсәк.
Сараны ойоштороусылар булып Башҡортостандың Йәштәр сәйәсәте һәм спорт министрлығы, республиканың Эшҡыуарлыҡ һәм туризм буйынса дәүләт комитеты, төбәктең Туристик-спорт союзы сығыш яһай.
Фестивалдең иң яҡшы эштәрен Өфө дәүләт иҡтисад һәм сервис академияһында 14-20 сәғәттәрҙә ҡарап буласаҡ. Инеү бушлай.
«Турист яҙмалары» фестивале 1997 йылдан башлап үткәрелә. Йыл һайын унда сәйәхәтселәр, Башҡортостандың һәм Рәсәйҙең башҡа төбәктәренең туристар төркөмдәре һәм ойошмалары ағзалары ҡатнаша.


text:
Өфөлә Пермь башҡорттарына арналған “түңәрәк өҫтәл” үттеФото: Айваз Галяутдинов
Өфөлә Пермь башҡорттарына арналған “түңәрәк өҫтәл” үтте
Өфөлә Пермь башҡорттарына арналған “түңәрәк өҫтәл” үттеФото: Айваз Галяутдинов
Өфөлә Пермь крайы башҡорттары мәҙәниәте көндәре сиктәрендә “Пермь башҡорттары: тарих, заман һәм рухи үҫеш перспективалары” тип исемләнгән “түңәрәк өҫтәл” үтте. Унда Пермь крайы делегацияһы – дәүләт власы органдары вәкилдәре, ғалимдар, Пермь крайы башҡорттары ҡоролтайының төбәк бүлексәләре етәкселәре, шулай уҡ беҙҙең республиканың дәүләт власы органдары вәкилдәре, Бөтә донья башҡорттары ҡоролтайы активы ҡатнашты.
Әңгәмәнең төп темаһы – Кама буйы башҡорттарының туған телен һаҡлау, ғәйнә башҡорттарының мәҙәниәтен үҫтереү мәсьәләләре.
Ғәйнәләр йәшәгән ауылдар хаҡында мәғлүмәттәр ХVIII-ХIХ быуаттар сығанаҡтарында йыш осрай. Пермь өйәҙендә Ҡуян һәм Ҡолтай тигән боронғо башҡорт ауылдары ла булған. Әле бөгөн дә ошо ауылдарҙың исемен һаҡлаған Барҙа, Березники, Елпачиха, Краснояр, Күҙемйәр, Яңы Әшәп ауыл Советтары бар, Ҡуян менән Ҡолтай ауыл Советтары ла һаҡланган. Пермь ҡалаһынан 30 саҡрым алыҫлыҡта Ҡуян ауылы (Тасим) ята. Был билдәле руда сәнәғәтсеһе Исмәғил Тасимовтың тыуған ауылы һәм ул XVIII быуат урталарында урта Уралда руда сәнәғәтенең үҙәге була.
Пермь крайында 40 меңдән ашыу башҡорт йәшәй. 16 меңдән ашыуы үҙенең туған теле тип башҡорт телен иҫәпләй. Ике төбәк араһындағы хеҙмәттәшлек Милләт-ара бәйләнештәр, ғилми-техник һәм мәҙәни хеҙмәттәшлек тураһында килешеү сиктәрендә алып барыла. Пермь башҡорттарының ойошоп, бер-береһе менән аралашып, ырыуҙаштары менән бәйләнеште өҙмәйенсә йәшәүен хәстәрләп, республика ҙур ярҙам күрһәтә.
Төбәктә беренсе ҡоролтай Чернушки районы башҡорттары ҡоролтайы башҡарма комитеты тарафынан 2000 йылдың июнендә ойошторолған.
2006 йылда Чернушки ҡалаһында "Оран" башҡорт мәҙәниәте һәм теле үҙәге асылды. Уны асыуҙа крайҙың эске сәйәсәт департаменты күп көс һалды. Пермь крайы етәкселеге, район хакимиәттәре һәм Башҡортостан Хөкүмәте һәр яҡлап ярҙам күрһәтте. Үҙәктең асылыуы Пермь крайының көньяҡ райондарында йәшәүсе башҡорттар өсөн бик әһәмиәтле булды. Тирмәләр, мәктәптәргә компьютерҙар, методик баҫмалар, фольклор ансамблдәр өсөн музыкаль инструменттар һатып алынды. Шулай уҡ Балалар ижады үҙәгендә "Оран" үҙәгенең махсус методик кабинеты булдырылды.
Пермь крайы башҡорттары ҡоролтайы башҡарма комитеты тарафынан ҡалала милли көрәш түңәрәге үҙ эшен башланы. Төбәк-ара бәйгеләр йыш үткәрелә.
Пермь крайында башҡорт ҡоролтайы башҡарма комитеты ярҙамы менән 1997 - 2004 йылдарҙа капиталь ремонттан һуң тәүге мәсет үҙ ишеген асты. Дин тотоусыларға был, әлбиттә, ҙур бүләк булды.
Пермь крайы башҡорттары ҡоролтайы рәйесе Рәсил Мөхөмәтйәнов һүҙҙәре буйынса, ғәйнә башҡорттары үҙҙәренең тамырҙарын онотмаған, милли мәҙәниәтте, телде һәм традицияларҙы һаҡлап ҡалыуға күп көс һала.
“Түңәрәк өҫтәл”де тамамлап, ике төбәктең хөкүмәттәренә лә ҡаралған мәсьәләләр буйынса тәҡдимдәрҙе еткеререгә ҡарар ителде. Мәҫәлән, Башҡортостан һәм Пермь крайы араһында Сауҙа-иҡтисади, фәнни-ғилми һәм мәҙәни хеҙмәттәшлек тураһында яңы килешеү төҙөү, Башҡорт юлдаш телевидениеһы,”Юлдаш” радиоһы тапшырыуҙарын трансляциялау кәрәклеге.
Быларҙың барыһы ла Пермь крайы башҡорттарын бергә туплаясаҡ һәм Башҡортостан менән бәйләнеште нығытыуға, уларҙың рухи-мәҙәни ихтыяждарын ҡәнәғәтләндерергә мөмкинлек бирәсәк.


text:
Фото:
Нуриман районында бөгөн Брест ҡәлғәһен һаҡлаусыны тәбрикләйҙәр
Фото:
Нуриман районында бөгөн райондың Почетлы гражданы Ришат Сәлих улы Исмәғилевты тәбрикләйҙәр. Сара ветерандың 90 йәшенә ҡарата үткәрелә.
Ришат Исмәғилев 1920 йылда Нимесләр ауылында тыуған. 1940 йылда Кушнаренко педагогия училищеһын тамамлай һәм Ҡыҙыл Армия сафына алына. Бөйөк Ватан һуғышын 1941 йылдың 22 июнендә Брест ҡәлғәһе һаҡсылары рәтендә ҡаршылай.
Ҡәлғә-геройҙы обороналауҙа күрһәтелгән батырлығы һәм ҡыйыулығы өсөн Ришат Исмәғилев II дәрәжәләге Ватан һуғышы ордены менән наградланған.
Ришат Сәлих улы бар ғүмерен уҡытыусылыҡ эшенә арнай, 40 йылдан ашыу Байгилде урта мәктәбе директоры вазифаһын башҡара. «Почет Билдәһе» ордены, «РСФСР-ҙың мәғариф отличнигы» билдәһе менән наградланған, уға, шулай уҡ, «РСФСР-ҙың атҡаҙанған уҡытыусыһы» исеме бирелгән.
Ришат Исмәғилев – «Нуриман районы очерктары», «Мәктәп директоры яҙмалары», «И учебой, и талантом», «Память жива» китаптары авторы. Ришат Сәлих улы ҡатыны Сәрүә Ғәзиз ҡыҙы менән алты бала тәрбиәләгән, уларҙың барыһы ла республикала һәм унан ситтә лә билдәле ғалимдар һәм педагогтар булып киткән.


text:
Ауыл хужалығы министрлығында игенгә хаҡ артыу мәсьәләһе тикшерелде
ӨФӨ, 2014 йыл, 25 декабрь. /«Башинформ» мәғлүмәт агентлығы, Артур Басиров/.
Башҡортостандың Ауыл хужалығы министрлығында уҙған кәңәшмәлә иген, он һәм икмәк баҙарындағы хәл тикшерелде. Һуңғы айҙа Рәсәй игененә хаҡтар 26,5 процентҡа артты.
Башҡортостан Республикаһының ауыл хужалығы министры Николай Коваленко килеп тыуған хәлдә «ауыл хужалығы тауарҙарын етештереүсе — икмәк ҡабул итеү предприятиеһы — эшкәртеүсе — сауҙа» рәтендәге бөтә структураларҙың эше яйға һалынған булырға тейеш тип иҫәпләй.
Һумдың баһаһы кәмеүе арҡаһында иген күпләп сит илгә сығарыла башланы, был иһә эске баҙарҙағы хаҡтың артыуына килтерҙе. Быға күрше Ҡаҙағстанда хаҡтарҙың күтәрелеүе лә сәбәпсе. Быйыл унда ашлыҡтан кәм уңыш йыйып алынған.
Хаҡтарҙың кинәт артыуына юл ҡуймау өсөн Рәсәйҙә экспортҡа һалым индереү юлы менән ашлыҡты сығарыуҙы сикләү планлаштырыла. Ошо уҡ маҡсатта Хөкүмәт интервенция фондына ашлыҡ һатып алыу хаҡтарын күтәрҙе.
Кәңәшмәлә ҡатнашыусылар ошо мәсьәләне хәл итеүҙә һәр бүлектең үҙ бурысы бар тип билдәләне. Ауыл хужалығы етештереүселәренә килгәндә, һауа шарттарынының насар булыуына ҡарамаҫтан, ағымдағы йылда игендән яҡшы уңыш йыйып алынған. Башҡортостандың ауыл хужалығы министры Николай Коваленко һүҙҙәренсә, ашлыҡҡа мохтажлыҡ булмаясаҡ.


text:
Баш ҡалала Һалдат күле эргәһендәге биләмә төҙөкләндереләсәк Фото: Олег Яровиков
Баш ҡалала Һалдат күле эргәһендәге биләмә төҙөкләндереләсәк
Баш ҡалала Һалдат күле эргәһендәге биләмә төҙөкләндереләсәк Фото: Олег Яровиков
ӨФӨ, 2015 йыл, 23 сентябрь. /«Башинформ» мәғлүмәт агентлығы, Розалиә Вәлиева/.
Өфөлә Һалдат күле эргәһендәге биләмә төҙөкләндереләсәк. Бынан тыш, И.Яҡутов исемендәге паркта йәйәүлеләр һәм велосипед юлдары ремонтланасаҡ. Тейешле тендер дәүләт һатып алыуҙары сайтында урынлаштырылған.
Эштәрҙең заказсыһы — Өфө хакимиәтенең коммуналь хужалыҡ һәм төҙөкләндереү идаралығы. Килешеүҙең башланғыс хаҡы — 78,3 миллион һум. Һалдат күле эргәһендәге биләмәне төҙөкләндереүгә — 37 миллион, йәйәүлеләр һәм велосипед юлдарын ремонтлау эштәренә 41,2 миллион һум йүнәлтеү ҡарала.
Аукционда биш предприятие ҡатнашты. «СтройСоюз» яуаплылығы сикләнгән йәмғиәте 75,4 миллион һум тәҡдим итте. Дәүләт һатып алыуҙары сайтындағы мәғлүмәткә ярашлы, ошо ойошма менән килешеү төҙөү күҙаллана.
Эштәр килешеү төҙөлгәс башланасаҡ. Уны 2016 йылдың 1 ноябренә тамамлау ҡаралған.


text:
Рөстәм Хәмитов Рәсәйҙең Именлек Советы секретары менән ил Президентының Волга буйы федераль округындағы тулы хоҡуҡлы вәкиленең берлектәге кәңәшмәһендә ҡатнаштыФото: Рәсәй Президентының Волга буйы федераль округындағы тулы хоҡуҡлы вәкиленең матбуғат хеҙмәте
Рөстәм Хәмитов Рәсәйҙең Именлек Советы секретары менән ил Президентының Волга буйы федераль округындағы тулы хоҡуҡлы вәкиленең берлектәге кәңәшмәһендә ҡатнашты
Рөстәм Хәмитов Рәсәйҙең Именлек Советы секретары менән ил Президентының Волга буйы федераль округындағы тулы хоҡуҡлы вәкиленең берлектәге кәңәшмәһендә ҡатнаштыФото: Рәсәй Президентының Волга буйы федераль округындағы тулы хоҡуҡлы вәкиленең матбуғат хеҙмәте
ӨФӨ, 2016 йыл, 15 июнь. /«Башинформ» мәғлүмәт агентлығы, Александр Смирнов/.
14 июндә Чебоксар ҡалаһында (Сыуашстан Республикаһы) Башҡортостан Башлығы Рөстәм Хәмитов Рәсәйҙең Именлек Советы секретары Николай Патрушев менән ил Президентының Волга буйы федераль округындағы тулы хоҡуҡлы вәкиле Михаил Бабичтың берлектәге күсмә кәңәшмәһендә ҡатнашты.
Унда етештереү һәм ҡулланыу ҡалдыҡтары менән эш иткәндә экологик хәүефһеҙлек мәсьәләләре тикшерелде.
Михаил Бабич округ төбәктәрендәге мөһим экологик хәүефһеҙлек проблемаларына иғтибарҙы йүнәлтте. Тулы хоҡуҡлы вәкил әйтеүенсә, улар күбеһенсә сәнәғәт етештереүе үҫеше темпының артыуына һәм ҡалдыҡтар менән эш итеү буйынса эште ойоштороуҙың түбән кимәленә бәйле.
– Илдең сәнәғәт комплексының дүрттән бер өлөшө округ биләмәһендә урынлашҡан. Предприятиеларҙың хужалыҡ һәм халыҡтың йәшәү эшмәкәрлеге һөҙөмтәһендә 2,5 миллиард тонна ҡалдыҡ йыйылған. Йыл һайын дөйөм күләмдең 27 проценты ғына зарарһыҙландырыла, – тине тулы хоҡуҡлы вәкил.
Рәсәй Президентының Волга буйы федераль округындағы тулы хоҡуҡлы вәкиле Михаил Бабич билдәләүенсә, төбәктәрҙә экологик хәүефһеҙлекте тәьмин итеү мәсьәләләре айырым контролгә алынған. Округта экологик хәлде күҙәтеү буйынса ведомство-ара эшсе төркөм булдырылған. Тәҡдимдәр Хәүефһеҙлек Советы секретары кәңәшмәһенең протокол ҡарарына индерелә.


text:
25 майҙа баш ҡалала киң мәғлүмәт саралары хеҙмәткәрҙәре өсөн семинарҙар үтә
Башҡортостандың Элемтә һәм киң коммуникациялар министрлығы киң мәғлүмәт саралары хеҙмәткәрҙәре өсөн семинарҙар ойоштора. Ведомство ҡарамағында булған баҫмаларҙың баш мөхәррирҙәренең һәм журналистарының профессиональ кимәлен күтәреү әлеге сараларҙың төп маҡсаты булып тора.
— 25 майҙа Өфөлә төрлө майҙансыҡтарҙа бер юлы өс семинар үтә, — тип хәбәр иттеләр «Башинформ» агентлығына БР Элемтә һәм киң коммуникациялар министрлығының матбуғат хеҙмәтенән. – Баш мөхәррирҙәр «Мәғлүмәт һәм пропаганда ярҙамында экстремизмға ҡаршы көрәш буйынса киң мәғлүмәт саралары эшмәкәрлеге» темаһы буйынса көнүҙәк мәсьәләләрҙе тикшерәсәк. Баҫма матбуғаттың электрон версияһында эшләгән белгестәр өсөн «Район, ҡала, республика киң мәғлүмәт саралары сайттарының мөмкинлектәрен үҫтереү» семинары үтә. Иҡтисад темаһын яҡтыртыусы журналистар «Башҡортостан халҡының финанс белемен арттырыуҙа киң мәғлүмәт саралары роле» семинарында ҡатнаша.


text:
Башҡортостан продукцияһы абруйлы умартасылар конгресында Гран-при яуланы Фото: Башҡортостан апитерапия һәм умартасылыҡ буйынса ғилми-тикшеренеү үҙәге
Башҡортостан продукцияһы абруйлы умартасылар конгресында Гран-при яуланы
Башҡортостан продукцияһы абруйлы умартасылар конгресында Гран-при яуланы Фото: Башҡортостан апитерапия һәм умартасылыҡ буйынса ғилми-тикшеренеү үҙәге
ӨФӨ, 2016 йыл, 20 сентябрь. /«Башинформ» мәғлүмәт агентлығы, Галина Бахшиева/.
Башҡортостан вәкилдәре Ҡаҙағстанда «Апиславия» XXI Умартасылар ойошмалары федерацияһы конгресында лайыҡлы сығыш яһаны.
Республика командаһы иҫәбендә конгресс күргәҙмәһенең Гран-прийы, балдан яһалған «Тадж-Махал мәсете» өсөн «Балауыҙҙан яһалған әйберҙәр» номинацияһында — алтын, йүкәнән йыйылған бал өсөн «Кәрәҙле бал» һәм «Бер төрлө сәскә балы» номинацияларында көмөш миҙалдар бар.
«Төргәк дизайны» номинацияһында Башҡортостан бронза миҙал яуланы. Бынан тыш, төбәк «Апиславия-2016» конгресының махсус призына — кәрәҙҙәге бал ҡорто рәүешендә эшләнгән сувенир сәғәтенә лайыҡ булды.
Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, республика 29 ил араһында Рәсәй намыҫын яҡланы. Беҙҙең илдән Башҡортостан предприятиелары ғына ҡатнашты. Улар иҫәбендә Башҡортостан апитерапия һәм умартасылыҡ буйынса ғилми-тикшеренеү үҙәге, шулай уҡ республиканың фермер хужалыҡтары бар.
Күргәҙмә-йәрминкәлә 100-ҙән ашыу төр продукция тәҡдим ителде. «Тадж-Махал мәсете» һәр кемдең иғтибарын йәлеп итте. Уны әҙерләү өсөн 25 килограмм бал кәрәк булды.
«Апиславия»-2016 халыҡ-ара конгресында яуланған уңыш 2021 йылда Өфөлә «Апимондия» халыҡ-ара форумын һәм «АпиЭКСПО» халыҡ-ара күргәҙмәһен уҙғарыуға дәғүә иткән Башҡортостан өсөн айырыуса мөһим. Умартасылыҡ өлкәһендәге ике ҙур сараны үткәреү урыны киләһе йылда билдәле буласаҡ.


text:
БДПУ-ның Педагогика институты директоры Рәсәй мәғариф академияһы ағза –корреспонденты итеп һайланды
М.Аҡмулла исемендәге Башҡорт дәүләт педагогия университетының Педагогика институты директоры, педагогия фәндәре докторы, профессор Әлфис Ғаязов Рәсәй мәғариф академияһының мәғариф философияһы һәм теоретик педагогикаһы бүлеге буйынса ағза–корреспонденты итеп һайланды.
Юғары уҡыу йортоноң матбуғат хеҙмәтендә хәбәр итеүҙәренсә, заманса мәғариф үҫеше алымдарына арналған 15 китап авторы, үҙенең коллегалары менән республика һәм илебеҙҙең баш ҡалаһы мәғарифы үҫеше буйынса бер нисә программалар төҙөп, милли мәғариф мәсьәләләренән ситтә ҡалмай.
Әлфис Ғаязов һәм уның педагогика кафедраһы буйынса иптәштәре Өфө мәктәптәрендә эшләп килгән эксперимент майҙансыҡтарҙың етәкселәре булып тора. Мәғариф интеграцияһы мәсьәләләре буйынса тикшереүҙәр өсөн Педагогика институты дүрт миллион кимәлендә федераль грантҡа лайыҡ булды.
Профессор Ғаязов етәкселегендә алты доктор һәм 50 кандидатлыҡ диссертациялары яҡланды. Бынан тыш, ул - өс шиғыр йыйынтығы авторы, лирика һәм балалар өсөн шиғырҙар китабын нәшер итергә әҙерләй.


text:
Өфөлә «Сыңғыҙхан» ижади төркөмөнөң юбилей күргәҙмәһе асыла
ӨФӨ, 2015 йыл, 10 сентябрь. /«Башинформ» мәғлүмәт агентлығы, Ләйлә Аралбаева/.
Башҡортостандың Рәссамдар союзы «Сыңғыҙхан» ижади төркөмөнөң юбилей күргәҙмәһен асыу тантанаһына саҡыра. Күргәҙмә 10 сентябрҙә киске сәғәт 5-тә Өфө художество галереяһында асыла. Адресы: Революция урамы, 34.
Быйыл «Сыңғыҙхан»ға 25 йыл тула. 1990 йылда рәссам һәм шағир Наил Лотфуллин (1952-1992) ижади берекмәне ойоштороусы һәм уның беренсе етәксеһе була. Төрлө йылдарҙа Илдар Әхмәтвәлиев, Илдар Бикбулатов, Мирас Дәүләтбаев, Радик Ғарифуллин, Наил Байбурин, Рим Вәлиәхмәтов «Сыңғыҙхан» ижади төркөмө күргәҙмәләрендә ҡатнаша. Хәҙерге ваҡытта берекмәгә рәссамдар Рәсих Әхмәтвәлиев, Вәсил Ханнанов, Ринат Харисов, Рафаэль Моратшин, Мидат Мөхәмәтов инә.
«Совет андеграунды һәм заманса актуаль сәнғәт тураһында һүҙ барғанда төркөмдәге рәссамдар бер үк алдынғы позицияны биләй. Уларҙың фигуралары әһәмиәтле генә түгел, уларһыҙ республиканың мәҙәни мөхитен танып булмай. Художество берекмәһенең булыуы ғына — ҡыҙыҡлы факт һәм яҡшы мәҙәни мөхит хаҡында һөйләй», — тип яҙа сыңғыҙхандар тураһында сәнғәт белгесе Екатерина Суворова.


text:
Водителдәрҙе наркотиктарға тикшерәләр
30 марттан 6 апрелгә тиклем Башҡортостанда «Автобус» операцияһы үткәрелә. Наркоконтроль, ЮХХДИ һәм табип-наркологтар пассажирҙар транспорты водителдәрен эш ваҡытында наркотиктар ҡулланыу-ҡулланмауға тикшерәсәк. Киң күләмле сараларҙан тыш, бындай иҫкәртеү эше план буйынса үткәрелә, тип хәбәр иттеләр наркополициянан.
— 2010 йылда 34 предприятиела 1082 хеҙмәткәр тикшерелгән һәм дүртеһенең психикаға тәьҫир итеүсе матдәләр ҡулланыуы асыҡланған. Хоҡуҡ һаҡлау органдары йүнәлтмәһе буйынса наркология учреждениеларында 27 897 автотранспорт водителе тикшерелгән, 78 кешенең наркотиктарҙан иҫергән хәлдә булыуы асыҡланған. Уларҙың яртыһынан күберәге опиаттар ҡулланған, — тип мәғлүмәт бирҙе Наркотиктар әйләнешенә контроль буйынса федераль хеҙмәтенең БР буйынса идаралығы матбуғат хеҙмәте етәксеһе Константин Максимов.


text:
Нефтекама мэры вазифаһына имтиханды ике кеше тапшырҙы
Нефтекама башлығы вазифаһына имтиханды ике кеше тапшырҙы. Федераль, республика һәм муниципаль ҡануниәттәр буйынса белемдәрен улар Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара академияһында тикшерҙе, «Башҡортостан Республикаһының муниципаль берәмектәре Советы» ассоциацияһының Эксперттар комиссияһы һорауҙарына яуап бирҙе. Был хаҡта журналистарға Комиссия рәйесе, Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара академияһы ректоры Сергей Лаврентьев хәбәр итте. Йәмғеһе дүрт кандидат имтихан бирергә теләк белдерҙе, әммә уларҙың яртыһы ғына был һынауҙы үтә алды, тип белдерҙе ул.
Иҫегеҙгә төшөрәбеҙ, 22 декабрҙә Нефтекаманың ҡала Советы ултырышы үтте. Депутаттар ҡарары менән ҡала башлығы Владимир Громов, икенсе эшкә күсеү сәбәпле, был вазифанан бушатылды. Нефтекама башлығы вазифаһын ваҡытлыса, был вазифаға конкурс һөҙөмтәләре буйынса еңгән кеше тәғәйенләнгәнгә тиклем, Илүс Ғарифуллин башҡарҙы.


text:
Көнбағыш
Көнбағы́ш (лат. Helianthus) — астралар ғаиләһенә ҡараған үҫемлек төрө. Был төрҙә иң билдәлеһе — май бирә торған көнбағыш (урыҫ. подсолнечник масличный , лат. Helianthus annuus). Был төргә шулай уҡ аҙыҡҡа бәрәңгеләрен ҡуллана торған, күп йыллыҡ үҫемлек топинамбур йәки ер алмаһы (лат. Helianthus tuberosus) инә. Декоратив үҫтерелә торған көнбағыш та бар, мәҫәлән, осло япраҡлы көнбағыш (урыҫ. подсолнечник остролистный, лат. Helianthus argophyllus).
Май бирә торған көнбағыш — оҙонлоғо 4—5 м, йыуан һабаҡлы, бер эшләпәле йәки ботаҡланған бер нисә эшләпәле булып үҫкән бер йыллыҡ үҫемлек; эшләпә киңлеге ғәҙәттә 15—20 см, ярты метрға еткәне лә бар; сәскәһенeң сите һары, сите ҡыҙғылт һары төҫтә. Көнбағыш емеше — дүрт ҡырлы оҙонса орлоҡса (семянка). Емеш ҡабығы эсендә орлоҡ тиресәһе менән ҡапланған орлоҡ. 100 г ҡыҙҙырылған көнбағышта 20,7 7 аҡһым, 3,4 г көлһыу, 52,9 г май бар.
Йөкмәткеһе
Көнбағыш тарихы[үҙгәртергә | вики-тексты үҙгәртергә]
Көнбағыштың тыуған иле — Төньяҡ Америка. Беренсе көнбағышты индейҙар ҡәбиләләре культуралаштырғандыр, күрәһең. Яҡынса б.э. тиклем 3000 йылдарҙа хәҙерге Аризона һәм Нью-Мексико штаттары территорияһында көнбағыш үҫтереүҙе археология раҫлай. Ҡайһы бер археологтар көнбағыш бойҙайға ҡарағанда ла иртәрәк культуралаштырылған тип иҫәпләй.
Мексикала ацтектарҙа һәм отомиҙарҙа, Перула Инка мәҙәниәтендә көнбағыш Ҡояш аллаһы символы булып хеҙмәт иткән.
Индейҙар көнбағыш орлоғон төйөп он итеп файҙаланған, онталған көнбағыш орлоғо уларҙың яратҡан ризығы булған. Шулай уҡ көнбағыштан май алғандар, майҙы икмәк бешереүҙә һәм косметологияла сәс һәм тире майлау өсөн файҙаланғандар. Көнбағыштан ҡуйы ҡыҙыл буяу алғандар.
Европаға көнбағышты 1500 йылда испан бойһондороусылары алып килә. Тәүҙә медицинала файҙаланыла, шулай уҡ декоратив үҫемлек итеп файҙаланалар.
Көнбағыштан май етештереүҙе инглиздәр уйлап сығара, был турала 1716 йылғы патент бар. Шулай ҙа көнбағыш майын етештереү Рәсәйҙә киң ҡолас ала.
Рәсәйгә көнбағыш орлоғон Голландиянан Пётр I алып ҡайта. Үҫемлек башта декоратив үҫемлек итеп файҙаланыла. Көнбағыш майын етештереү сәнәғәтен 1828 йылда крепостной крәҫтиән Бокарёв юлға һала. Бокарев етен һәм киндер майы етештереү менән таныш була. 1833 йылда граф Шереметьев рөхсәте менән сауҙагәр Папушин, Бокарёв ярҙамында, беренсе көнбағыш майы заводын төҙөй. Бөйөк Пост (Великий Пост) көндәрендә ашау тыйылмағанға күрә, көнбағыш майы киң таралыу ала. XIX быуат уртаһында Воронеж һәм Һарытау өлкәләрендә көнбағыш ултыртыу сәсеү майҙанының 30—40 % биләй.
Совет селеционерҙары В. С. Пустовойт һәм Л. А. Жданов көнбағыштың майлылығын һәм ҡоротҡостарға тотороҡлолоғон арттырыуға ирешәләр. Көнбағыш үҫтереү буйынса донъяла абруйлы премия Пустовойт исемен йөрөтә.
XIX быуатта Рәсәй эмигранттары көнбағыш культураһын киренән АҠШ һәм Канадаға алып баралар. Тиҙҙән АҠШ (Рәсәйҙән һуң) көнбағыш майы етештереүсе алдынғы илдәр рәтендә була.
Бөгөнгө көндә көнбағыш һәм көнбағыш майы етештереү бөтә донъға таралған.
Көнбағышты файҙаланыу[үҙгәртергә | вики-тексты үҙгәртергә]
Көнбағыштың төп ҡулланышы — көнбағыш майы алыу, һуңынан аҙыҡ әҙерләүҙә һәм техник ихтыяжда файҙаланыу. Көнбағыш майынан гидрогенизация ысулы менән маргарин алалар. Май шулай уҡ лак-буяу һәм һабын етештереү сәнәғәтендә файҙаланыла. Ҡайһы бер илдәрҙә ҡүлланылған майҙы мотор яғыулығына өҫтәмә итеп файҙаланалар. Май етештереү ҡалдыҡтары (көнбағыш төпрәһе (жмых)) юғары аҡһымлы мал аҙығы итеп файҙаланыла.
Ҡыҙҙырылған көнбағыш — халыҡтын яратҡан ризығы.
Көнбағыш орлоғо PP һәм Е витаминдары, шулай уҡ туйындарылмаған май кислоталарына бай.
Көнбағыш — бал биреүсе үҫемлек. Сәскә атҡан көнбағыш балы алтын-һары төҫтә, хуш еҫле, ауыҙҙы бөрөштөрә торған тәмле була.
Көнбағыш декоратив үҫемлек итеп ултыртыла.
Көнбағыштың каучук биреүе әлегә киң билдәле түгел. Селекционерҙар һабағы киҫелгән урындан латекс бүлеп сығара торған сорт сығарған.
Көнбағыш ҡабығы биояғыулыҡ — яғыулыҡ брикеттары етештереүҙә ҡулланыла.
Ҡыҙыҡлы факттар[үҙгәртергә | вики-тексты үҙгәртергә]
- Acorp модемдары ҡабында көнбағыш төшөрөлгән.
Көнбағыш һәм математика[үҙгәртергә | вики-тексты үҙгәртергә]
Ғалим Вогель 1979 йылда көнбағыш эшләпәһендә сәскәләрҙең һәм орлоҡтарҙың урынлашыу моделен тәҡдим итә. Был модель түбәндәгесә яҙыла,
- ,
- ,
бында: θ — мөйөш, r — радиус йәки үҙәккә тиклем ара, а n — сәскә һаны һәм c — константа. Был — Ферма спирале формаһы.
Иҫкәрмә[үҙгәртергә | вики-тексты үҙгәртергә]
1. Ватолин Д. О мёде и не только о нём // Наука и жизнь. — 2008. — № 11. — С. 124.


text:
«Абҙаҡ» сноуборд буйынса Рәсәй Кубогы этабын ҡабул итәсәк
22 — 25 ноябрҙә Белорет районындағы “Абҙаҡ” тау саңғыһы үҙәгендә сноуборд буйынса Рәсәй Кубогының сираттағы этабы үтәсәк.
Ойоштороусыһы — Рәсәй Тау саңғыһы спорты һәм сноуборд федерацияһы.
Ярыштарҙа Мәскәү, Новосибирск, Свердловск, Силәбе өлкәләренән, Красноярск крайынан, Ханты-Манси автономиялы округынан һәм Рәсәйҙең башҡа төбәктәренән командалар ҡатнашасаҡ.
Башҡортостан командаһы составында – Антон Капривица, Динара Гәрәева, Дина Стегинская һәм Александр Габец.


text:
Раил Әсәҙуллин Башҡортостанда Дөйөм Рәсәй халыҡ фронты координаторы итеп һайланды
М.Аҡмулла исемендәге Башҡорт дәүләт педагогия университеты ректоры, «Берҙәм Рәсәй» партияһының төбәк сәйәси советы секретары урынбаҫары Раил Әсәҙуллин Башҡортостанда Дөйөм Рәсәй халыҡ фронты координаторы итеп һайланды. Был хаҡта «Башинформ» агентлығына «Берҙәм Рәсәй»ҙең төбәк бүлексәһенең матбуғат хеҙмәтенән хәбәр иттеләр.
Раил Әсәҙуллин Дөйөм Рәсәй халыҡ фронтының төбәк Координация советының сираттағы ултырышында тәҡдим ителде. Яңы вазифала ул алтынсы саҡырылыш Дәүләт Думаһына депутат итеп һайланған Александр Дегтяревты алмаштырҙы.
Раил Әсәҙуллин Владимир Путиндың Өфөләге йәмәғәт ҡабул итеү бүлмәһен дә етәкләне. Быға тиклем уға шулай уҡ Александр Дегтярев етәкселек итте.


text:
Февралдә Өфөлә ҡала төҙөлөшө буйынса йәмәғәт тыңлауҙары үтәсәк
13 һәм 15 февралдә Өфө ҡалаһы ҡала округы хакимиәтенең Архитектура һәм ҡала төҙөлөшө буйынса баш идаралығы сираттағы йәмәғәт тыңлауҙары үткәрә. Был турала ведомствоның матбуғат хеҙмәтендә хәбәр иттеләр. Унда Кустаревское күленән көнсығыштараҡ урынлашҡан биҫтә составындағы 1-се кварталды межалау проекты һәм Салауат Юлаев проспекты, Ҡариҙел йылғаһы, урман массивы, С.Перовская, С.Кувыкин, Менделеев урамдары сиктәрендәге террриторияны планлаштырыу проекты ҡараласаҡ.
Хәтерегеҙгә төшөрәйек, былтыр Баланово — Яңы Александровка районын планлаштырыу проекты тикшерелде, Өфөнөң Ерҙе файҙаланыу һәм төҙөлөш ҡағиҙәләренә үҙгәрештәр индерелде, «Һамар-Өфө-Силәбе» автомагистрале, ҡала урмандарының сиктәре, Столбовая урамы һәм «Өфө-Аэропорт» автоюлы менән сикләнгән территорияны планлаштырыу һәм ыҙанлау проекттары һәм башҡалар ҡаралды.
Февралдәге йәмәғәт тыңлауҙары Өфө ҡалаһы ҡала округы Советының 2011 йылдың 28 декабрендәге ҡарарҙарына ярашлы үткәрелә.


text:
“Каустик” асыҡ акционерҙар йәмғиәте намыҫлы тәьмин итеүселәр федераль реестрына индерелде
Стәрлетмаҡ “Каустик” асыҡ акционерҙар йәмғиәте намыҫлы тәьмин итеүселәр федераль реестрына индерелде һәм предприятиеның продукцияһы дәүләт стандарттары талаптарына ярашлы булыуын раҫлаусы сертификат алды.
Бындай сертификат бер йылға бирелә. Ул ойошманың тендерҙарҙа ҡатнаша алыуын һәм дәүләт заказының ышаныслы һәм һөҙөмтәле башҡарыусыһы икәнлеген раҫлай. Компания “Намыҫлы тәьмин итеүсе” билдәһен реклама һәм мәғлүмәт материалдарында файҙалана ала.
Башҡорт компанияһының ышаныслы тәьмин итеүсеһе булыуын уның продукцияһын даими ҡулланыусы “Каменск сүсе” асыҡ акционерҙар йәмғиәте (Каменск –Шахта), Кемеров ҡалаһынан “Азот” асыҡ акционерҙар йәмғиәте һәм башҡалар раҫлай.


text:
Йәштәр инновацион проекттары конкурсы иғлан ителде
Рәсәй Федерацияһы Федераль йәштәр эштәре буйынса
агентлығы Йәштәр йылын үткәреү сиктәрендә йәштәр
инновацион проекттары конкурсын ойоштора.
Сара инновацион эшмәкәрлекте комплекслы дәртләндереү
системаһы төҙөүгә йүнәлтелгән. Икенсе Бөтә Рәсәй инновацион
конвенты конкурс йомғағы булып торасаҡ, унда иң яҡшы
проекттар авторҙарына инновациялар өлкәһендә милли премия -
"Зворыкин премияһы" тапшырыласаҡ.
Еңеүселәрҙе түбәндәге номинацияларҙа билдәләйәсәктәр: "Иң
яҡшы инновацион продукт", "Иң яҡшы инновацион проект", "Иң
яҡшы инновацион идея".
Конкурста 35 йәшкә тиклемге ғалимдар, тикшеренеүселәр,
уйлап табыусылар, эшҡыуарҙар, менеджерҙар ҡатнаша ала.
Конкурста ҡатнашыу өсөн проекттар ҡабул итеү быйыл 18 майҙа
тамамланасаҡ. Ҡатнашыусы анкетаһы www.innovaterussia.ru
сайтында урынлаштырылған.
Номинацияларҙа еңеүселәргә 1000000 һум күләмендә
премиялар, шулай уҡ иҫтәлекле билдәләр һәм дипломдар
тапшырыласаҡ. Конкурс финалсылары төп инновацион
компаниялар майҙансыҡтарында стажировка үтеү мөмкинлеге
аласаҡ. Ярыш өс турҙа үткәрелә. Һәр береһенең һөҙөмтәләре
конкурс сайтында баҫыласаҡ.


text:
Өфөлә “Аҡ шәшке” эстрада йырҙары конкурсы тамамланды
Өфөлә Ҡала мәҙәниәт һарайында “Аҡ шәшке” эстрада йырҙары V ҡала асыҡ конкурсының гала–концерты үтте. Унда ошо мәртәбәле ижади бәйгенең лауреаттары иғлан ителде.
Төрлө йәш категорияларында “Соло” номинацияһында беренсе урынға биш башҡарыусы лайыҡ булды, улар – Елизавета Әхтәмова, Валерий Дәүләтов, Алексей Аверин (Өфө), Арина Трофимова һәм Денис Вәлитов (Ишембай).
“Ансамблдәр” номинацияһында Өфө ҡалаһынан “Йондоҙҙар тыуғанда” триоһы, Мәләүездән Элиза һәм Эллина Ғәббәсова дуэты, Бәләбәйҙән “Ретро” вокал һәм Өфөнән “Вариация” ансамблдәре еңеүсе исемен яуланы.
Был конкурс республиканың баш ҡалаһында 21 нобярҙә башланған ине. Быйыл унда Өфө, Мәләүез, Ишембай, Стәрлетамаҡ, Бәләбәй, Бөрө, Силәбе, Сим ҡалаларынан һәм Иглин, Шишмә, Балтас, Миәкә, Благовар һәм Туймазы райондарынан 300-гә яҡын талантлы башҡарыусылар ҡатнашты.


text:
Рәсәй һәм донъя хәбәрҙәре
Венесуэлала оппозиция президент Николас Мадуроны вазифаһынан бушатыуҙы талап итеп ҡаршылыҡ акцияһына әҙерләнә. Ул 12 октяьргә тәғәйенләнгән. Быға тиклем Венесуэла хакимиәттәре референдум үткәреүҙән баш тартҡайны.
НАСА астрономдары Юпитерҙың Европа тип аталған юлдашында океан барлығын иҫбатлаған. Улар Хабл телескобы ярҙамында гейзерҙар урғылып тороуын теркәгән. Хәҙер инде ғалимдар Ҡояш системаһындағы иң ҙур планетаның юлдашында бәлки йәшәп тә булалыр тигән һорауға яуап эҙләй башлаған. Бер-нисә йылдан астрономдар ҡеүәтле телескоптар ярҙамында тағы ла бер тикшереү үткәрергә ниәтләй. Ә 2020 йылда Юпитерға космос карабын осороп Европаны фотоға төшөрөү ҡарала.
Интернет киңлегендә яңы герой. Ул ҡурҡыу белмәҫ Анжела исемле ҡыҙ. Руфер төрлө ҡалаларҙа иң бейек биналарҙы һайлап уларҙың ситенән йөрөй. Был видеоларҙы ҡарап йөрәк туҡтай, тип яҙалар интернет селтәре менән ҡулланыусылар. Бер аҙна элек кенә социаль селтәргә ҡуйылған роликты 120 мең кеше ҡарап өлгөргән.
Американың Вирджиния штатында экстремал 32 метрлыҡ күпергә менгән һәм һыуға һикергән. Тәүҙә ул һыуға ьаш ырғытып ҡарай, һуңынан үҙе лә һикерә.
Төркиәләге компанияларҙың береһе балаларҙың хыялын тормошҡа ашырған. Бында ысын автомобилдән робот-трансформер эшләгәндәр. Ҡәҙимге автомобиль алыҫтан идара итә торған пульт ярҙамында бер-нисә минутта ҙур трансформерға әйләнә.


text:
«Етәксе халыҡҡа яҡын булырға тейеш»
РФ Дәүләт Думаһы депутаты Иршат Фәхретдиновтың Өфөләге граждандарҙы ҡабул итеү бүлмәһендә мөрәжәғәт итеүселәр ғәҙәттәгенән дә күп була. Халыҡ һайланыусыһы, ваҡыты сикләнгән булһа ла, уларҙың үтенестәрен тыңлауҙан баш тартмай, мөмкинлегенән килгәнсә ярҙам ҡулы һуҙырға тырыша, сөнки белә, сараһыҙҙан уға күҙ төбәп килгәндәр. Килеүселәрҙең яртыһы – хәрби хәрәкәттәр ветерандары. Хәрби офицер, Афғанстандағы, Абхазиялағы хәрби конфликттарҙа ҡатнашыусы булараҡ, ҡораллы бәрелештәр ветерандары, хәрбиҙәрҙең проблемаларын да унан да яҡшыраҡ аңлаған кеше юҡ.
Иршат Юнир улы Фәхретдинов менән түбәндәге әңгәмәлә уның депутатлыҡ эшмәкәрлегенә, уға ярҙам һорап килеүселәрҙең ниндәй үтенестәре булыуына байҡау яһаныҡ.
– Иршат Юнир улы, Дәүләт Думаһында һеҙ эшләгән комитеттарҙа һуңғы йылдарҙа ниндәй социаль әһәмиәттәге закондар ҡабул ителде?
– Иң әһәмиәтлеләрен атап киткәндә, «Ветерандар тураһында»ғы федераль законға үҙгәрештәр индереүҙе әйтер инем. Уға ярашлы, хәрби хәрәкәттәр ветерандарына өй төҙөү йәки торлаҡ алыуға бер мәртәбә бирелә торған аҡсалата түләү биреү тәртибе ҡаралды. Элек торлаҡ муниципаль берекмәләр иҫәбенән бирелә ине. Хәҙер улай түгел, аҡса федераль бюджеттан бүленә. Хәрби хеҙмәт бер йылға ҡалдырылыу сәбәпле, егеттәргә күп кисектереү бөтөрөлһә лә, фән менән шөғөлләнгән, һөнәрен артабан да камиллаштырған, аспирантураға уҡырға ингән егеттәр әрме хеҙмәтенән азат ителде. «Хәрби бурыс һәм хәрби хеҙмәт тураһында»ғы федераль законға үҙгәрештәр индереү 2012 йылдың 1 ғинуарынан вуздан һуң һөнәри белем алған граждандарға хәрби хеҙмәттән кисектереү биреүҙе ҡарай. Хәҙер беҙҙең илдә эҙәрмәнлек хәрәкәте әүҙем эшләй, улар Бөйөк Ватан һуғышында хәбәрһеҙ юғалған һалдаттарҙың исемдәрен асыҡлай. Әлбиттә, был эште ойоштороу ҙур сығым талап итә. «Ватанды һаҡлауҙа һәләк булғандарҙың иҫтәлеген мәңгеләштереү тураһында»ғы законға үҙгәрештәр индереү һәләк булғандарҙың иҫтәлеген мәңгеләштереүҙең формаларын камиллаштырыуҙы һәм эҙәрмәндәр хәрәкәтендә ҡатнашыусыларҙың составын киңәйтеүгә йүнәлтелгән.
– Хәрби бәрелештәрҙә ҡатнашыусыларға социаль ярҙам сараларын көсәйтеү буйынса законға үҙгәрештәр индерелдеме?
– Һуңғы 20 йылда льготаларҙы киңәйтеү буйынса күп эш башҡарылды. Ҡораллы бәрелештәр инвалидтарының барыһы ла торлаҡ менән тәьмин ителгән. Ярайһы уҡ ҙур суммала түләүҙәр алалар. Элек был аҡса хаҡында хыялланырға ғына була ине. Хәрби хәрәкәттәр ветерандарына ла түләүҙәр арттырылды.
– Торлаҡ мәсьәләһенең көнүҙәк булғанлығын аңлайбыҙ. Һеҙгә ярҙам һорап килеүселәрҙең яртыһы торлаҡ мәсьәләһен хәл итеүҙә булышлыҡ итеүҙе һорай…
– Бөйөк Ватан һуғышы ветерандары, хәрби бәрелештәрҙә ҡатнашыусылар, хәрби бәрелештәр инвалидтары, күп балалы ғаиләләр закон буйынса льготалы торлаҡ алыуға хоҡуҡлы. Сиратта торған Бөйөк Ватан һуғышы ветерандарының барыһы ла торлаҡ сертификаты алмаған. Сәбәптәре лә барҙыр бәлки. Биш йылда ветеран торлаҡ шарттарын насарайтһа, уның тағы алырға хоҡуғы бар. Мәскәү, Санкт-Петербург ҡалаларында ун йылдан һуң тағы сиратҡа тороу мөмкинлеге бирелгән. 2011 йылдың 1 ғинуарынан Афған, Чечня һуғышында ҡатнашыусыларҙы федераль бюджеттан бүленгән аҡсаға алынған торлаҡ сертификаттары менән тәьмин итеү башланды. Уларҙың кемдәре 1997 йылға тиклем торлаҡ шарттарын яҡшыртыуға сиратҡа торған – хәҙерге көндә был сертификаттарҙы ала башланы инде. Локаль һуғыштарҙа ҡатнашыусыларҙы торлаҡ менән тәьмин итеү буйынса сират әкренләп кәмей. Әлегә бар аҡса Бөйөк Ватан һуғышы ветерандарын һәм уларҙың тол ҡалған ҡатындарын торлаҡ менән тәьмин итеүгә китә.
Кемдәр льготалы шарттарҙа торлаҡ менән тәьмин итеүгә мохтаж, район хакимиәттәрендә дөйөм сиратҡа баҫһындар. Мөмкинлеге һәм законлы нигеҙе булып та властар документта яҙылған нормаларҙы үтәмәй. Граждандың хоҡуғы булһа ла, сиратҡа тороуҙа чиновниктар үҙҙәре кәртәләр ҡуя. Дөрөҫ мәғлүмәт бирмәй баштарын бутайҙар. Сөнки кеше юҡ икән, проблема ла юҡ, тигән һүҙ. Уларға шулай эшләүе ҡулайыраҡ. Ҡайһы бер ветерандар торлаҡҡа мохтаж булһа ла, ошо хоҡуҡтарын танытыу өсөн суд юлын тапарға мәжбүр. Хатта Юғары судҡа тиклем барып етеүселәр бар. Халҡыңды яратмаһаң, хөрмәт итмәһәң, эшләмә. Ярҙам һорап килеүселәр – халыҡтың иң яҡланмаған категорияһы, улар сараһыҙҙың көнөнән хөкүмәттән ярҙам һорап йөрөй. Күптәр үҙ хоҡуғын белмәй. Етәксенең маҡсаты халыҡҡа аңлатыу ғына. Йыйылыштарҙа аңлатыу эштәре алып барһындар. Ябай халыҡ менән эшләргә, уларға яҡын булырға кәрәк. Улар бит тотош чиновниктар армияһын ашатыу өсөн һалым түләй…
– Редакцияға гәзит уҡыусыбыҙҙан килгән хатҡа яуап биреп китегеҙ әле. Вафат булған афғансының тол ҡатыны торлаҡ шарттарын яҡшыртыуға сиратҡа ҡуйыла аламы?
– Әлбиттә, торлаҡ шарттарын яҡшыртыу өсөн мәрхүм иренең хоҡуҡтарын файҙалана ала. Минең депутатлыҡ эшмәкәрлегемдә уларҙы нигеҙһеҙ сираттан алған осраҡтар булды. Бындай күңелһеҙ хәлдәр ҡабатланмаһын өсөн, йыл һайын үҙегеҙҙең торлаҡҡа мохтаж икәнлегегеҙҙе иҫбатлап, документтарығыҙҙы яңыртып торорға кәрәк. 2005 йылда Рәсәйҙең Торлаҡ кодексына үҙгәрештәр индерелгәс, район, ҡала хакимиәттәрендәге льготалы сиратты дөйөм сират менән берләштерҙе. Район хакимиәте биргән мәғлүмәттәр буйынса льготалы категорияға (ҡораллы бәрелештәр ветерандары, инвалидтары) иҫәпте БР Хеҙмәт һәм халыҡты социаль яҡлау министрлығы алып бара. Уларҙың заявкаһы буйынса йыл һайын РФ Төбәк үҫеше министрлығы федераль бюджеттан аҡса бүлә.
– Афған темаһын дауам итәйек. Һеҙ үҙегеҙ ҙә унда хеҙмәт иткәнһегеҙ. Унда хәбәрһеҙ юғалған һалдаттарҙың яҙмышы асыҡланамы?
– Бөгөн Рәсәйҙән Афғанстанда интернациональ бурысын үтәгәндә һәләк булған 300-ләп һалдат иҫәпләнә. Күптәренең ерләнгән урындары асыҡлана. Мин 2011 йылда булғанда, урындағы властар, беҙ һеҙгә ватандаштарығыҙҙы эҙләүҙә ярҙам итергә әҙербеҙ, тип вәғәҙә иткәйне. Совет һалдаттары, улар теле менән әйткәндә, шуравиҙар, хәҙер афғандар өсөн хөрмәтле кешеләр. Хатта минең дә шурави икәнемде белгәс, башҡа хеҙмәттәштәремә лә үҙҙәре исеменән рәхмәт һүҙҙәрен еткереүҙе һоранылар.
– Үҙегеҙ хәрби кеше булараҡ, һеҙ ҡораллы бәрелештәр ветерандарының, хәрбиҙәрҙең проблемаларын яҡшыраҡ аңлайһығыҙ. Бөгөн уларҙы ниндәй проблемалар борсой?
– Күптәре санатор-курорт дауаланыуға, реабилитация үҙәктәренә юлламалар алышыуҙа ярҙам һорап мөрәжәғәт итә. Дауаханаға йүнәлтмә ала алмайҙар. Район- ҡалаларҙың социаль яҡлау бүлектәре льготалы категория граждандары менән эшләргә тейеш, аяҡ салырға түгел. Әгәр ҙә теге йәки был кешенең хоҡуғы бар икән, ғаризаһын алып ҡалығыҙ. Үҙе килә алмаһа, туғандарын саҡырығыҙ, өйөнә барһындар. Бик булмаһа, мәғлүмәттәр базаһына телефон номерҙарын индереп, шылтыратып саҡыртырға ла була. Улар тураһында хәстәрлек күрергә кәрәк. Кешеләр менән кабинеттарҙа бикләнеп кенә эшләп булмай. Үҙен хөрмәт иткән етәксе, күҙгә эленмәгән бер хәстәрлек күреү булһынмы, ябай халыҡтың мәнфәғәтен ҡайғыртырға бурыслы.
– Чернобыль аварияһы эҙемтәләрен бөтөрөүҙә ҡатнашыусылар хөкүмәт тарафынан үҙҙәрен онотоуҙарына борсолоу белдерә… Һеҙ бының менән килешәһегеҙме?
– һис кенә лә улар онотолдо, тип иҫәпләмәйем. Чернобыль фажиғәһе эҙемтәләрен бөтөрөүҙә ҡатнашыусыларҙың льготалары хатта ҡораллы бәрелештәр ветерандарыныҡынан да күберәк. Хоҡуҡтарығыҙҙы даулай белегеҙ. Быйыл февралдә Чернобыль аварияһы ликвидаторҙарының социаль яҡланғанлығын көсәйтеү тураһында яңы закон проекты ла ҡаралғайны. Уларға түләүҙәр, инвалидтарға пособие күләме арттырыласаҡ. Бының өсөн бюджеттан аҡса бүленгән.
– Һеҙ хәрби бәрелештәр ветерандарының Бөтә Рәсәй йәмәғәт ойошмаһы ағзаһы, Башҡортостандың хәрби бәрелештәр инвалидтарының йәмәғәт ойошмаһы рәйесе лә булып тораһығыҙ…
– Был ойошмаларҙа беҙҙең йәмәғәтселек эше әүҙем бара. Ҡораллы бәрелештәр инвалидтарына, ветерандарға реабилитация үҙәктәренә урынлашырға ярҙам итәбеҙ, уларға кәрәккәндә матди ярҙам да күрһәтәбеҙ. Ошондай граждандарҙы берләштереү маҡсатында төрлө спорт ярыштары ла үткәрәбеҙ. Һуңғы туғыҙ йылда хөкүмәтебеҙ тарафынан уларҙы социаль яҡлау өсөн күп ыңғай эш эшләнде. Кемдәр торлаҡ шарттарын яҡшыртыуға сиратта торған – барыһы ла торлаҡ менән тәьмин ителде. Һуңғы йылдарҙа ҡораллы бәрелештәрҙә һәләк булғандарҙың иҫтәлеген мәңгеләштереү буйынса ла күп ауылда стелалар, һәйкәлдәр асылды.
– Дәүләт Думаһында һеҙ «Һуғыш балалары» проекты өҫтөндә эшләнегеҙ. Был категорияға ҡараған граждандарға өҫтәмә льготалар булдырыу тураһында закон ни өсөн һаман ҡабул ителмәне? Беҙҙең редакцияға ла Бөйөк Ватан һуғышында аталары һәләк булып, етемлектә үҫкәндәрҙән әрнеүле хаттар күп килә. Әйткәндәй, улар ҙа бит хәҙер әҙәйеп бара. Өмөттәре аҡланмаҫмы икән ни?
– КПРФ, «Ғәҙел Рәсәй» партиялары тарафынан тәҡдим ителгән проект бер нисә йыл буйы тикшерелде. Дәүләт Думаһы депутаты булараҡ, һуғыш балаларынан үҙҙәренә социаль яҡлау булдырыуҙы һорап яҙған мөрәжәғәттәр күп килә ине. Ысынлап та, етемлектә, мохтажлыҡта тотош бер быуын үҫкән. Үҙемдең әсәйем дә ауырлыҡты күп күргән ошо быуын вәкилдәренең береһе ине. Беҙ был закон проектына ҡарата үҙҙәренең фекерен белдереүҙәрен һорап, төбәктәрҙең ветерандарҙан торған йәмәғәт ойошмаларына мөрәжәғәт иттек. 39 ойошманың 37-һенән кире яуап килде. Ҡыҙғаныс, ошо законды күптәр яҡламаны ла, хупламаны ла! Һуғыш балалары быға лайыҡлы түгел, уларҙың Бөйөк Ватан һуғышы ветерандары кеүек льготалар алырға хоҡуҡтары юҡ, тигән яуап алдыҡ. Бик үкенесле, әлбиттә. Ә бит Еңеүҙә уларҙың да өлөшө бар, ауыҙҙарынан өҙөп бар тапҡанды фронтҡа ебәргәндәр, ололар менән бер ҡатарҙан колхозда эшләгәндәр. Әгәр ҙә ошо закон проектын бынан 20 – 30 йыл элек ҡабул итергә әҙерләһәк, ул тормошҡа ашыр ине, минеңсә. Сөнки элекке ветеран ойошмаларында Бөйөк Ватан һуғышының иң ауыр осорон үткәргән, ут эсендә йөрөгән ветерандар булды. Улар үҙҙәре һуғышта йөрөгәндә аслыҡтан интеккән, тылда әсәләре менән бергә еңеү өсөн көрәшкән, балалыҡ осоронан да сығып етмәйенсә ауыр эшкә егелгән балаларҙың хәлен нығыраҡ аңлар ине, минеңсә.


text:
Өфөлә яңы физкультура-спорт үҙәге асыла
Бөгөн, 25 ғинуарҙа, Өфөлә 31-се мәктәп территорияһында (Рихард Зорге урамы, 50) яңы физкультура-спорт үҙәген асыу тантанаһы үткәрелә.
Проект «2006 — 2015 йылдарға Рәсәй Федерацияһында физик культураны һәм спортты үҫтереү» Федераль маҡсатлы программаһын тормошҡа ашырыу сиктәрендә бойомға ашырылды.
Был физкультура үҙәге – спорт залынан һәм ярҙамсы бүлмәләрҙән торған ике ҡатлы бина. Бында душ, кейенеп-сисенеү, тренерҙар, снаряд, ял итеү, медицина ярҙамы бүлмәләре, тренажер залы, саунаһы менән хәл алыу үҙәге, төрлө административ биналар бар. Объектты төҙөү 38 миллион һумға төшкән.
Объекттың дәүләт заказсыһы — Башҡортостан Республикаһының Йәштәр сәйәсәте, спорт һәм туризм министрлығы.
Төҙөлөш Башҡортостан Республикаһы һәм Рәсәй Федерацияһы бюджеттарынан финансланды.


text:
Тамперҙа Башҡортостандың ике гер күтәреүсеһе «алтын» яуланы
Финляндияның Тамперында гер спорты буйынса донъя беренселеге һәм чемпионатында Башҡортостандың ике спортсыһы «алтын» яуланы.
Был турала БР Йәштәр сәйәсәте һәм спорт министрлығының матбуғат хеҙмәте хәбәр итә.
Рәсим Исламғәлиев һәм Илшат Әхмәтханов «ике алыш» дисциплинаһында юғары наградалар алды (Рәсим –63 килограмға тиклем, Илшат — 68 килограмға тиклем ауырлыҡ категорияһында).
Финляндияла үткән турнирҙа Рәсәй командаһынан тыш Литва, Латвия, Финляндия, Швеция, Хорватия, Украина, Ҡаҙағстан, Польша, Англия вәкилдәре ҡатнашты.
Рәсәйҙең юниорҙар йыйылма командаһы дөйөм команда иҫәбендә беренсе урын алды.


text:
Ҡырмыҫҡалы районында «Алтын Ҡурай» туристик-эш комплексы барлыҡҡа киләсәк
ӨФӨ, 2015 йыл, 3 март. /«Башинформ» мәғлүмәт агентлығы, Ләйлә Аралбаева/.
Ҡырмыҫҡалы районында «Алтын Ҡурай» туристик-эш комплексын булдырыу буйынса проект ғәмәлгә ашырыла. Республика Мәҙәниәт министрлығы коллегияһында министрҙың беренсе урынбаҫары Валентина Латипова үҙенең докладында мәҙәни туризм базаһын формалаштырыу темаһын күтәрҙе.
Проектты Башҡортостандың Мәҙәниәт министрлығы һәм Ҡырмыҫҡалы районы хакимиәте булышлығында «Ҡурай» ябыҡ акционерҙар йәмғиәте ойоштора. Объект ҡунаҡхана-эш үҙәген һәм 40 милли ихатанан һәм муниципаль берәмек вәкиллектәренән торған «Берҙәмлек» этнографик комплексын үҙ эсенә ала. «Алтын Ҡурай» ҡунаҡхана-эш үҙәгендә конгресс-холл, 400 урынлыҡ ресторан, 160 урынға иҫәпләнгән номер фонды буласаҡ. Әүҙем ял итергә яратыусылар өсөн парк булдырыла, унда һырғалаҡ, спорт майҙансыҡтары, теннис корты, гольф өсөн майҙансыҡ төҙөлә, велосипедты, саңғыны прокатҡа алырға мөмкин. «Берҙәмлек» тип аталған этноауылда шәхси ярҙамсы хужалығы булған ихаталар, һөнәрселек оҫтаханалары һәм ҡунаҡ өйҙәре төҙөләсәк. Бынан тыш, комплекс составында «Айғыр» ат спорты комплексы, балалар һәм йәштәр өсөн «Республика» һауыҡтырыу үҙәге, фермер хужалыҡтары комплексы, 1500 коттеджға иҫәпләнгән ҡасаба ҡаралған.
Проектты тормошҡа ашырыу өсөн бүленгән майҙан 300 гектарҙан ашыу тәшкил итә. Объекттарҙа фестивалдәр, конкурстар, халыҡ байрамдары ойоштороласаҡ, туристик хеҙмәттәр күрһәтеләсәк.
Комплекс Өфөнән 30 километр алыҫлыҡтағы Тауһеңер күле эргәһендә урынлашасаҡ. Ул Башҡортостандың визит карточкаһы ролен үтәйәсәк, тип иҫәпләй ойоштороусылар.
«Берҙәмлек» этнографик комплексын төҙөүселәргә кадрҙар һайлап алыу һәм әҙерләүҙә, ихаталарҙы милли үҙенсәлектәргә ярашлы итеп биҙәүҙә ярҙам күрһәтеләсәк, тип хәбәр иттеләр Башҡортостандың Мәҙәниәт министрлығынан.


text:
«Ҙур химия» форумында республика предприятиелары консорциумының презентацияһы көтөлә
17-18 майҙа Өфөлә үтәсәк «Ҙур химия» халыҡ-ара форумында республика предприятиеларының нефть-газ консорциумын ойоштороу тураһындағы килешеүгә ҡул ҡуйыласаҡ. Был турала «Башинформ» агентлығында үткән матбуғат конференцияһында БР Сауҙа-сәнәғәт палатаһы президенты Юрий Пустовгаров хәбәр итте.
— Беҙҙә тармаҡ предприятиелары консорциумының сит ил баҙарына сығыуын ойоштороу темаһы бик яҡшы старт алды. Был өлкәлә тәжрибәбеҙ ҙә бар,— тип билдәләне Юрий Пустовгаров.
Хәтерегеҙгә төшөрәйек, быйыл март башында республика предприятиелары («Пакер» фәнни-производство фирмаһы» яуаплылығы сикләнгән йәмғиәте, «Бурсервис» фәнни-производство предприятиеһы» асыҡ акционерҙар йәмғиәте, «БашИнноТек» инновацион-инжиниринг үҙәге» фәнни предприятиеһы, шулай уҡ ситтән тороп ҡатнашыусы ете ойошма) БР Сауҙа-сәнәғәт палатаһы етәкселегендә Алжирҙың Хасси-Мессауд ҡалаһында үткән II Халыҡ-ара нефть һәм газ күргәҙмәһендә ҡатнашты. Башҡортостан сит ил коллегаларына республика предприятиеларының геологик разведкалауҙағы, нефть һәм газ сығарыуҙағы, углеводород сеймалын транспортлауҙағы, белгестәр әҙерләүҙәге компетенцияларын күрһәткән иң ҙур коллектив стенд әҙерләне. Алжирҙың Энергетика һәм файҙалы ҡаҙылмалар табыу министрлығындағы осрашыуҙа Башҡортостан предприятиеларына геологик разведкалау һәм фосфат сығарыу буйынса бер нисә тендерҙа ҡатнашырға тәҡдим иттеләр. Шулай уҡ Алжир провинцияларының береһендә берлектәге технопарк булдырыу варианты ла ҡаралды.
— Нефть һәм газ химияһы ҡорамалдары етештереүселәренең (республикала ошондай 20 ойошма бар) консорциумын ойоштороу тураһындағы килешеү — үтә мөһим тема. Башҡортостандың бөгөн файҙалы ҡаҙылмалар сығарыуҙан алып эшкәртеүгә, проектлауға, сервис хеҙмәттәренә тиклем бөтә мөмкинлектәре лә бар, — тине БР Сауҙа-сәнәғәт палатаһы президенты. — Компетенцияларыбыҙҙы һәм технологияларыбыҙҙы һәр беребеҙ айырым түгел, ә идара компанияһы ярҙамында берләштерелгән ҡеүәтле коллектив составында тәҡдим итеп, комплекслы рәүештә беҙ Вьетнам, Көньяҡ-Көнсығыш Азия, Африка, ғәрәп илдәре баҙарына сыға алабыҙ. Консорциум сиктәрендә мин бәләкәй бизнес үҫешенең дә перспективаларын күрәм. Беҙҙе бер бөтөн итеп ҡабул итәсәктәр, беҙгә ҡараш та икенсе төрлө буласаҡ. Консорциум — ул һөйләшеүҙәрҙе хөкүмәт кимәлендә алып барыу мөмкинлеге, тап ошо ҡаты власть вертикале булдырылған илдәрҙә бизнес алып барыуҙың төп шарты булып тора ла инде. Бөгөн предприятиеларыбыҙҙың береһе – Благовещен арматура заводы — Иранда үҙенең мөмкинлектәрен тәҡдим итә. Артабан беҙ төҙөлөш һәм авиация тармағы предприятиеларының консорциумдарын булдырырға ниәтләйбеҙ.
БР Сауҙа-сәнәғәт палатаһының матбуғат хеҙмәтенән хәбәр итеүҙәренсә, «Ҙур химия» халыҡ-ара форумында Палата эшҡыуарҙар өсөн субконтрактациялар биржаһын да үткәрәсәк. Юрий Пустовгаров һүҙҙәренсә, был эшҡыуарҙарға артабан эшкәртеү өсөн сеймал алырға ҙур предприятиеларға мөрәжәғәт итеүҙе еңелләштерәсәк.
— Форумдың принципиаль бурысы — республика территорияһында бер-береһенә бәйле, әммә береһен икенсеһе ҡабатламаған химия продукцияһын эшкәртеү тармаҡтары ойоштороу. Беҙҙең өсөн нефть химияһы – 2020 йылға тулайым эске продукт үҫеше сығанағына әйләнергә тейешле беренсе тармаҡ, — тип белдерҙе БР Сауҙа-сәнәғәт платаһы президенты.


text:
Рәсәй Үҙәк һайлау комиссияһында студенттар, аспиранттар һәм уҡытыусылар өсөн конкурс старт алды
Рәсәй Үҙәк һайлау комиссияһы РФ Мәғариф һәм фән министрлығы менән берлектә юғары уҡыу йорттары студенттары, аспиранттары һәм 35 йәшкә тиклемге уҡытыусылары араһында һайлау хоҡуғы һәм һайлау процесы, шулай уҡ һайлаусыларҙың, һайлауҙы ойоштороусыларҙың, һайлау кампанияларында ҡатнашыусыларҙың хоҡуҡи һәм сәйәси белемдәрен арттырыу мәсьәләләре буйынса иң яҡшы эшкә конкурс үткәрә.
РФ Үҙәк һайлау комиссияһының матбуғат хеҙмәтенән хәбәр итеүҙәренсә, конкурс эштәре Рәсәй Федерацияһы субъекттарының һайлау комиссияларына тәҡдим ителергә тейеш. 2013 йылдың 20 февраленән дә ҡалмай эштәр фельдъегерь элемтәһе менән Рәсәй һайлау технологияларына уҡытыу үҙәгенә баһа биреү өсөн йүнәлтеләсәк.
Конкурс тураһында Положение Рәсәй Үҙәк һайлау комиссияһы сайтында урынлаштырылған.


text:
Өфөлә коммерцияға ҡарамаған социаль йүнәлештәге ойошмаларҙың беренсе республика форумы үтәФото: Андрей Старостин
Өфөлә коммерцияға ҡарамаған социаль йүнәлештәге ойошмаларҙың беренсе республика форумы үтә
Өфөлә коммерцияға ҡарамаған социаль йүнәлештәге ойошмаларҙың беренсе республика форумы үтәФото: Андрей Старостин
Шаршамбы көнө Өфөлә коммерцияға ҡарамаған социаль йүнәлешле ойошмаларҙың «Башҡортостан — берҙәмлек һәм үҫеш биләмәһе» беренсе республика форумы үҙ эшен башланы. Сара «Аҡбуҙат» ипподромының бер майҙансығында активистарҙы, йәмәғәтселәрҙе, етәкселек, урындағы үҙидара, предприятиелар, бизнес-берләшмәләр, ижтимағи ойошмалар вәкилдәрен йыйҙы. Форумда ҡатнашыусыларҙы Башҡортостан Президенты Рөстәм Хәмитов сәләмләне. Ул республиканың коммерцияға ҡарамаған ойошмалары башҡарған эште төбәк өсөн кәрәкле һәм мөһим тип атаны.
— «Башҡортостан — берҙәмлек һәм үҫеш биләмәһе» форумының идеяһы – дөрөҫ. Был сара артабан да уҙғарылыр тип ышанам. Бөгөн республикала биш меңләп коммерцияға ҡарамаған ойошма бар, уларҙа мең ярым самаһы кеше эшләй. Улар республикабыҙ өсөн бик күп позитив эштәр башҡара. Әгәр дәүләт машинаһы социаль хеҙмәттәр күрһәтеү йүнәлешендә эҙмә-эҙлекле, ҡайһы берҙә яй, эшләһә, һеҙ бик етеҙ, ауыртҡан урындарҙы таба беләһегеҙ, кешеләргә ниндәй ярҙам күрһәтеү кәрәклеген аңлайһығыҙ, йәмғиәтебеҙҙе нығытыусы нигеҙ булып тораһығыҙ, — тип мөрәжәғәт итте ҡатнашыусыларға республика башлығы. — Үҙегеҙҙең энергияғыҙ, аҡылығыҙ, һәләтегеҙ, үҙенсәлекле булыуығыҙ менән төбәктә яңы йәшәү сифатын булдыраһығыҙ.
Президент иң киҫкен социаль мәсьәләләргә тотонған социаль йүнәлештәге коммерцияға ҡарамаған ойошмаларҙың уңышлы миҫалдарын килтерҙе.
Рөстәм Хәмитов республиканың коммерцияға ҡарамаған ойошмаларын һәм уларҙың социаль башланғыстарын үҫтерергә, уларға артабан да ярҙам итергә кәрәклеген билдәләне.
— Ауырыу балаларҙы дауалауға аҡса йыйыуҙы, хәйриә концерттар, изгелек йәрминкәләре ойошторорға, инвалидтар өсөн реабилитациялау үҙәктәре асырға кәрәк. Изге эштәрҙе берләштереү зарур. Киң мәғлүмәт сараларының роле мөһим, ойошмаларҙың эшмәкәрлектәрен һәм уларҙың тормошҡа ашырылған программаларын сағылдырыуға мөмкин тиклем күп көс һалырға кәрәк, — тине республика башлығы.
Рөстәм Хәмитов республика программаларын ғәмәлгә ашырыуға аҡса йүнәлткән төбәктән ситтәге ойошмаларға һағайып ҡарарға кәңәш итте. Ҡайһы берҙә уларҙың хәйриә эшмәкәрлегенең икенсе яғында сит ихтыяждар һәм сәйәси маҡсаттар йәшеренә.
Съездың икенсе көнөндә, 17 апрелдә, «өсөнсө быуын» халыҡ университеттарының бөтә Рәсәй фестивале, «Изге ихтыяр» ирекле кешеләр һәм волонтерҙар отряды фестивале, «Табип менән саф һауала йөрөп килеү» акцияһы уҙасаҡ.


text:
Республикала 843 йортта капиталь ремонт тулыһынса тамамланғанФото: Башҡортостандың төбәк операторы
Республикала 843 йортта капиталь ремонт тулыһынса тамамланған
Республикала 843 йортта капиталь ремонт тулыһынса тамамланғанФото: Башҡортостандың төбәк операторы
ӨФӨ, 2016 йыл, 5 октябрь. /«Башинформ» мәғлүмәт агентлығы, Галина Бахшиева/.
1 октябргә 843 йортта капиталь ремонт тулыһынса тамамланған, шуларҙың 305-е — Өфөлә. Ремонт яһалған йорттарҙың дөйөм майҙаны 3 миллион квадрат метрҙан ашыу тәшкил итә, ә унда йәшәүселәрҙең һаны 119 мең самаһы.
«Ҡышҡы осорға әҙерлек барышында 843 күп фатирлы йорттоң 540-ы ремонтланған. 407 йортта яңы ҡыйыҡ ябылған, 100 өйҙөң фасады яңыртылған, 40 йортта йылылыҡ менән тәьмин итеү системаһы алмаштырылған, тип хәбәр итте «Башҡортостан төбәк операторы»ның матбуғат хеҙмәте.
Быйыл дөйөм майҙаны 4,1 миллион квадрат метрлыҡ 1063 күп фатирлы йортто тулыһынса ремонтлау күҙаллана. Шуларҙың 410-ы баш ҡалала урынлашҡан. Финанслауҙың дөйөм күләме 2,5 миллиард һумдан ашыу тәшкил итә.
Дөйөм алғанда, капиталь ремонт тамамланғандан һуң бер йыл эсендә 160 меңдән ашыу кеше йәшәү шарттарын яҡшыртырға тейеш.


text:
Эш хаҡы түләү буйынса бурысы өсөн етәксе вазифаһынан бушатылды
Быйыл ике тапҡыр эш хаҡы буйынса дөйөм алғанда 115 мең һум бурысҡа юл ҡуйған ауыл хужалығы предприятиеһы директоры прокуратура талабы буйынса бер йылға квалификацияһынан мәхрүм ителде.
Мишкә районының «Тынбай» ауыл хужалығы предприятиеһы проблемалары менән прокуратураға быйыл ике тапҡыр шөғөлләнергә тура килде. Апрелдә эш хаҡы буйынса бурыс 25 мең һумдан ашыу тәшкил иткәйне — етәксе административ яуаплылыҡҡа (штраф түләүгә) тарттырылды, һәм бурыс ҡайтартылды. Августа прокуратура хеҙмәткәрҙәре хеҙмәт тураһында закондарҙың үтәлешен ҡабаттан тикшерҙе һәм бурыстың 90 мең һумға етеүен асыҡланы.
Прокурорҙар ҡайтанан эш хаҡы буйынса бурысты ҡайтартыу тураһында дәғүә ғаризаһы бирҙе. Мировой судья ҡарары менән намыҫһыҙ директор бер йылға биләгән вазифаһынан бушатылды. Ҡарар әлегә законлы көскә инмәгән, тип хәбәр иттеләр БР Прокуратураһында.


text:
Берҙәм рәсәйлеләр Өфөлә Халыҡтар берҙәмлеге көнөнә арналған марафон үткәрәсәк
Шәмбе, 3 ноябрҙә, Өфөнөң «Приозерный» спорт комплексында Халыҡтар берҙәмлеге көнөнә арналған марафон үтә, унда «Берҙәм Рәсәй» партияһының төбәк башҡарма комитеты хеҙмәткәрҙәре, шулай уҡ партияның ете бүлексәһе коллективтары ҡатнашасаҡ, тип хәбәр итә ER.RU.
Командалар футбол, дартс, армрестлинг буйынса көс һынашасаҡ. Сәләмәт тормошто пропагандалау, киң таралған спорт төрҙәрен популярлаштырыу ғаилә байрамының төп маҡсаты булып тора.